Hukum tersilap berbuka puasa lebih awal dari waktu sebenar

TERDAPAT kes orang yang berbuka puasa Ramadan lebih awal dari waktu sebenar kerana menyangka waktu berbuka telah masuk. Termasuklah juga di dalam isu ini, orang berbuka puasa lebih awal kerana kesilapan bilal yang melaungkan azan lebih awal.

Disebutkan dalam kitab al Raudhah:

وَلَوْ أَكَلَ ظَانًّا غُرُوبَ الشَّمْسِ، فَبَانَتْ طَالِعَةً، أَوْ ظَنَّ أَنَّ الْفَجْرَ لَمْ يَطْلُعْ، فَبَانَ طَالِعًا، أَفْطَرَ عَلَى الصَّحِيحِ

Maksud: “Jika seseorang itu makan kerana menyangka telah tenggelam matahari, tetapi ternyata belum tenggelam atau menyangka fajar belum timbul, ternyata telah timbul, dikira batal puasanya atau pandangan yang sahih. “

Pandangan ini diluahkan juga oleh para ulama mazhab Hanafi dan Maliki bahkan ia adalah pandangan jumhur seperti yang disebut kitab al Mughni:

…. او أفطر يظن أن الشمس قد غابت ولم تغب فعليه القضاء،هذا قول أكثر أهل العلم من الفقهاء

Ertinya:

“… atau seseorang itu berbuka dengan sangkaan matahari telah tenggelam sedangkan belum tenggelam, maka wajib atasnya qadhak (batal puasa) dan itulah pandangan kebanyakan ulama.”

Pandangan kedua yang disebutkan dalam kitab-kitab fiqh mazhab Hambali mengatakan, ianya tidak batal. Ia adalah pandangan Urwah, Mujahid, Hasan dan Ishaq. Di dalam kitab al Mughni dinyatakan:

وحكي عن عروة ومجاهد والحسن واسحاق لا قضاء عليهم

Ertinya:

“Diriwayatkan dari Urwah, Mujahid, al Hasan dan Ishaq, tidak wajib qadhak (tidak batal puasa orang tersebut). “

Dalam kitab al Insaf:

وإن أكل يظن الغروب، ثم شك ودام شكه: لم يقض

Maksudnya: “Dan jika seseorang makan dengan menyangkakan telah tenggelam matahari, kemudian syak dan sentiasa dalam syaknya, maka tidaklah perlu dia qada’ puasa tersebut.”

Pandangan yang terpakai adalah pandangan yang pertama yang mengatakan yang ianya batal.

Ini berdasarkan kaedah fiqh yang dinyatakan dalam kitab al Wajiz Fi idhah Qawaid al Fiqh:

لَا عِبْرَةَ بِالظّنّ البَيّن خَطَؤُهُ

Maksudnya: Tidak diambil kira dengan sangkaan yang sudah jelas kesalahannya.

Walau bagaimanapun, yang batal puasa itu kepada orang yang tahu kemudiannya sahaja. Bagi orang yang tidak tahu tentang kesilapan berbuka lebih awal dari waktu berbuka itu, puasanya tetap sah.

Ini berdasarkan kefahaman saya tentang qaedah yang terdapat dalam kitab Ighathah al Lahfan.

Jadi, tidak wajib orang tahu tentang waktu sebenar memberitahu kepada orang yang tidak tahu mengenainya. Biarkanlah ia berbuka dan tiada dosa baginya serta sah puasanya.

Hukum ini diistinbatkan dari perbuatan Umar r.a yang tidak membenarkan orang yang tahu status air sama ada najis atau tidak kepada orang tidak tahu supaya tidak menyusahkannya untuk membersihkannya sekiranya benar-benar najis.

Dalam kes bilal tersilap azan sebelum waktu Maghrib, adalah tidak wajib ia memberitahu kepada orang ramai tentang kesilapannya dan puasa orang yang tidak tahu dianggap sah.

Adapun orang tahu kemudiannya kerana ada juga orang memberitahunya atau kerana melihat waktu sebenar, puasa mereka batal dan wajib qada’.

Ini adalah pandangan peribadi saya semata-mata, tidak dikaitkan dengan mana-mana pihak atau jabatan.

Mantan Mufti Terengganu
Datuk Dr Zulkifly Muda

Artikel ini telah disiarkan lebih awal di Facebook Dr Zulkifly Muda


BERJASA desak bantah ‘Thai Hot Guy’, cemar kesucian Ramadan

Oleh Athirah Huda Zalhe

BANGI, 29 Syaaban 1444H, Rabu – Pemuda BERJASA mengutuk keras penganjuran pertunjukan ‘Thai Hot Guy’ yang akan berlangsung di sebuah kelab malam di ibu negara, 30 Mac ini.

Ketua Pemudanya, Fahmi Bazlan menegaskan, penganjuran ‘menjijikkan’ itu bukan hanya mencemari kesucian bulan Ramadan, bahkan menjejaskan imej Malaysia sebagai model negara Islam yang maju dan bertamadun.

Atas dasar itu, beliau mendesak kerajaan dan Majlis Raja-Raja mengambil tindakan sewajarnya kepada pihak yang sengaja mempromosi secara terbuka pertunjukan terbabit.

“Jangan cemari kesucian Ramadan dengan promosi gay. Kegilaan apakah ini? Alasan sudah pasti, tertutup dan untuk bukan Islam.

“Umat Islam dan seluruh rakyat Malaysia yang masih waras perlu mengambil sikap bertanggungjawab dan respon sebagai membantah penganjur,” katanya kepada Ismaweb.net, hari ini.

Terdahulu, tular sebuah gambar di laman sosial Facebook yang mengiklankan penganjuran acara pembukaan rasmi sebuah kelab dikenali ‘Privacy Club Tun Razak’ di Jalan Tun Razak, Kuala Lumpur, Khamis depan.

Difahamkan, pertunjukan itu sebagai sebuah tarikan pelancong ‘masyhur’ di Thailand yang dibawa masuk ke Malaysia, di mana lelaki berbadan sasa akan berpakaian seksi dan menjadi pelayan restoran dengan aksi-aksi mengghairahkan.

Iklan pertunjukan itu sekali gus mengundang kecaman pelbagai pihak yang menyifatkan penganjur tidak sensitif dengan umat Islam yang baru seminggu menyambut kedatangan bulan Ramadan.


KKM diminta senarai anak yang kematian ketua keluarga untuk dibantu

RAWANG, 12 Zulhijjah 1442H, Khamis – Kementerian Kesihatan (KKM) diminta untuk menyenaraikan jumlah anak-anak yang kematian kedua ibu bapa atau seorang daripadanya akibat virus COVID-19.

Timbalan Perdana Menteri Datuk Seri Ismail Sabri Yaakob berkata perkara itu adalah untuk memastikan anak-anak yang kehilangan tempat bergantung tidak terlepas daripada menerima bantuan daripada kerajaan.

“… saya telah minta Menteri Kesihatan Datuk Seri Dr Adham Baba untuk mendapatkan kes-kes yang melibatkan kematian kedua ibu bapa atau salah seorangnya (akibat dijangkiti virus COVID-19) yang menyebabkan akan berlaku kesusahan kepada anak-anak mereka kerana punca pendapatan hilang.

“Selepas ini kalau ada lagi kita akan bantu seperti sekarang ini. Kerajaan sentiasa prihatin kepada apa yang berlaku kepada setiap rakyat,” katanya selepas menyantuni lapan beradik yang kehilangan kedua ibu bapa akibat COVID-19 di sini hari ini. Turut hadir Dr Adham dan Menteri Pengajian Tinggi Datuk Seri Dr Noraini Ahmad.

Baru-baru ini, tular di media sosial mengenai kisah lapan beradik berumur lingkungan empat hingga 19 tahun yang menjadi yatim piatu sekelip mata selepas kedua ibu bapa mereka pergi buat selama-lamanya dalam tempoh tiga hari akibat wabak COVID-19.

Ketua keluarga lapan beradik itu Benyajeed Bernie disahkan meninggal dunia pada 16 Julai manakala isterinya Noraini Ibrahim meninggal dunia dua hari kemudian iaitu pada 18 Julai.

Sehubungan itu, Ismail Sabri berkata beberapa pihak bertanggungjawab termasuk Lembaga Zakat Selangor dan Jabatan Kebajikan Masyarakat telah memberi bantuan sepatutnya kepada lapan beradik itu.

“… sewa rumah RM650 sebulan akan dibayar sepenuhnya oleh Lembaga Zakat Selangor, begitu juga barang makanan dan kewangan one off sebanyak RM650. JKM pula akan memberikan RM950 sebulan kepada kesemua lapan beradik itu,” katanya yang memberitahu Bantuan Khas Pengurusan Kematian COVID-19 NADMA yang merupakan bantuan one-off RM5,000 turut diberikan kepada waris si mati.

Selain itu, Ismail Sabri yang juga Menteri Pertahanan berkata Kementerian Pertahanan juga bersetuju untuk mengambil lapan beradik itu sebagai anak angkat kepada Boustead Holdings Berhad (Boustead) yang merupakan anak syarikat di bawah kementerian itu.

Beliau berkata anak kedua (18 tahun) daripada lapan beradik itu yang kini bekerja di sebuah kilang di situ turut ditawarkan untuk bekerja di syarikat Boustead.

Dalam pada itu, Nazurah Nabilah Benyajeed, 19, yang merupakan kakak sulung lapan beradik itu berasa lega dengan semua bantuan yang diberikan kerana ia sedikit sebanyak mampu meringankan beban mereka adik-beradik terutamanya dari segi meneruskan pendidikan.

Beliau yang kelihatan tenang ketika temu ramah media di sini berharap adik-adiknya tidak terumbang-ambing dalam pendidikan.

“Mula-mula rasa sedih (kehilangan kedua ibu bapa) tapi saya nampak adik-adik jugak menangis, jadi saya tidak akan menangis sebab saya kena kuat jadi tonggak mereka.

“… kehilangan orang tersayang itu perkara biasa. Jangan terlalu sedih dan layan perasaan sampai kesihatan terjejas. Kita kena kuatkan semangat untuk teruskan hidup,” katanya sambil menambah kedua ibu bapanya berpesan untuk menjaga adik-adik serta reda dengan pemergian itu.

Nazurah Nabilah yang merupakan penuntut jurusan Diploma Kejuruteraan Elektrik dan Elektronik di Politeknik Mersing, Johor kini dalam tempoh cuti semester.

Sehubungan itu, Kementerian Pengajian Tinggi (KPT) melalui Jabatan Pendidikan Politeknik dan Kolej Komuniti (JPPKK) mengambil inisiatif menawarkan pertukaran kampus penuntut itu dari Politeknik Mersing ke Politeknik Sultan Azlan Shah, Behrang, Perak yang lebih dekat dengan rumahnya.

KPT, melalui agensi Perbadanan Tabung Pendidikan Tinggi Nasional (PTPTN) turut memberikan sumbangan dalam bentuk akaun Skim Simpanan Pendidikan Nasional (SSPN-i) berjumlah RM500 untuk setiap lapan beradik itu dengan jumlah keseluruhan RM4,000. – Bernama


Pasangan Orang Asli lari daripada jalani ujian COVID-19

KOTA BHARU, 24 Jamadilakhir 1442H, Sabtu – Pasangan Orang Asli didapati hilang dari Hospital Sultan Ismail Petra di Kuala Krai, dekat sini, di mana mereka dijadualkan menjalani ujian saringan COVID-19.

Pasangan itu, dari Kampung Pos Tohoi dekat Gua Musang, telah dibawa ke hospital setelah bayi perempuan mereka yang berusia 25 hari disahkan positif COVID-19.

Ketua Polis Kelantan, Datuk Shafien Mamat berkata, pasangan itu dipercayai melarikan diri dari hospital kira-kira jam 9.30 malam pada hari Khamis.

Beliau berkata, polis menerima laporan mengenai kejadian itu pagi semalam.

Dalam laporan itu, seorang anggota hospital yang bertugas di wad kecemasan, mendakwa bahawa suami dan isteri hilang setelah mereka diminta menjalani ujian saringan.

“Dia berusaha mencari mereka di hospital tetapi gagal. Dia kemudian membuat laporan di balai polis Kuala Krai,” kata Shafien.

Beliau berkata, wanita itu dikenali sebagai Elina Aling, 33, sementara identiti suami belum dapat disahkan.

Shafien berkata, pasukan petugas khas ditubuh pada hari Jumaat untuk mengesan pasangan itu.

“Pasukan polis mencari pasangan itu di tempat penempatan mereka, tetapi mereka tidak ditemui di sana. Seorang saudara mengatakan pasangan itu tidak kembali ke rumah mereka,” katanya.


Ukraine mahu Israel ‘bantu’ serang Russia

KYIV, 28 Rabiulawal 1444H, Selasa – Presiden Ukraine, Volodymyr Zelenskiy menyeru negara pengganas Israel menyertai serangan menentang Russia dan mengulangi permintaan bagi mendapatkan sistem pertahanan udara negara haram itu, lapor Reuters.

“Bukankah sudah tiba masanya untuk ‘negara’ anda memilih dengan siapa anda berpihak? Adakah bersama dengan dunia demokrasi, yang berjuang menentang ancaman?

“Atau dengan mereka yang menutup mata terhadap keganasan Russia, sehingga menjadi penyebab kemusnahan sepenuhnya terhadap keselamatan global,” kata Zelenskiy dalam ucapan video pada persidangan untuk akhbar Israel, Haaretz.

Israel mengutuk pencerobohan Russia, namun kelihatan berhati-hati dalam merenggangkan hubungan dengan Moscow, broker kuasa di negara jiran Syria – di mana tentera Israel kerap menyerang militia pro-Iran, dan mahu memastikan kesejahteraan Yahudi Russia.

Israel, yang akan memilih kerajaan baharu dalam pilihan raya pada 1 November, telah mengehadkan bantuannya kepada penghantaran bantuan kemanusiaan dan peralatan pertahanan.

Terbaru, negara penjajah itu menawarkan membantu rakyat Ukraine membangunkan amaran serangan udara untuk orang awam.

Namun, Zelenskiy mengakui tidak mencukupi, dan meminta pemimpin Israel mempertimbangkan semula menghantar pertahanan udara.

Dia telah membuat rayuan yang sama beberapa kali sejak perang bermula pada Februari. – Agensi


Wujud isu keselamatan, India kembalikan internet di Kashmir

SRINAGAR, 27 Zulhijjah 1441H, Isnin – India pada Ahad mengembalikan semula perkhidmatan internet berkelajuan tinggi 4G di dua daerah di Kashmir.

Tindakan itu dilakukan selepas Mahkamah Agung pada Julai lalu berkata, penutupan internet tanpa had di daerah berkenaan adalah tidak sah.

Sekatan komunikasi dilakukan selepas sebahagian hak autonomi wilayah majoriti muslim itu dibatalkan oleh Perdana Menteri, Narendra Modi tahun lalu.

Ogos tahun lalu, New Delhi membatalkan peruntukan Perlembagaan yang memberi kuasa istimewa kepada sebahagian besar rantau Kashmir.

Pengisytiharan itu diumumkan selepas pihak berkuasa Kashmir yang ditadbir India meletakkan sebahagian besar rantau itu dalam perintah berkurung.

Sebelum ini, Jammu dan Kashmir yang ditadbir India diberi kuasa istimewa di bawah peruntukan perundangan India pada tahun 1950-an.

Mereka dibenarkan untuk mempunyai Perlembagaan negeri sendiri, kuasa perundangan dan eksekutif terhadap kebanyakan rakyatnya serta dilaporkan mempunyai kuasa autonomi yang lebih besar berbanding negeri-negeri lain di India.

Dalam pada itu, pihak berkuasa berkata, situasi keselamatan tidak kondusif juga menjadi alasan untuk mengembalikan akses internet mudah alih.

“Perkhidmatan data mudah alih berkelajuan tinggi di daerah Ganderbal dan Udhampur akan dipulihkan segera, secara percubaan,” kata kerajaan, semalam sambil menambah kelajuan internet akan terus dihadkan di bandar-bandar lain. – Agensi


Polis ambil keterangan Anwar esok

KUALA LUMPUR, 27 Safar 1442H, Khamis – Polis akan mengambil keterangan Datuk Seri Anwar Ibrahim di Bukit Aman esok, berhubung siasatan kes penyebaran senarai nama 121 ahli Parlimen yang didakwa menyokong beliau untuk membentuk kerajaan baharu.

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata keterangan Presiden PKR itu akan diambil oleh Unit Siasatan Jenayah Terkelas (USJT) JSJ Bukit Aman.

“Polis masih menjalankan siasatan berhubung dakwaan itu dan Anwar diminta hadir esok (Jumaat) untuk memberi keterangan,” katanya dalam kenyataan hari ini.

Beliau berkata hingga kini, sebanyak 113 laporan polis diterima berhubung kes itu.

Katanya kes disiasat mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia.

Beliau juga menggesa orang ramai agar tidak membuat, menerbitkan atau mengedarkan sebarang kenyataan, khabar angin atau berita mempunyai kecenderungan mencetuskan suasana tidak harmoni, perpecahan serta perasaan permusuhan yang boleh menggugat ketenteraman dan keselamatan awam.

Sebelum ini, media melaporkan temu janji Anwar di Bukit Aman yang dijadualkan pada 13 Okt ditangguh ke satu tarikh lain yang akan dimaklumkan kemudian.

Pada Selasa lepas, Ahli Parlimen Port Dickson itu menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara bagi menyampaikan pernyataan yang beliau mempunyai majoriti di Parlimen untuk dilantik selaku perdana menteri.

Pada 23 Sept, Anwar yang juga Ketua Pembangkang, pada satu sidang media mendakwa beliau mendapat sokongan ‘kukuh dan meyakinkan’ daripada ahli Parlimen untuk menubuhkan kerajaan baharu. – Bernama


Perubahan perlu dilakukan! Negara perlu pimpinan muda terajui politik

Oleh Siti Hafidah Abd Ghaffar

BANGI, 11 Jamadilawal 1442H, Sabtu – Serentak dengan era globalisasi dan digital, peranan anak muda dilihat semakin signifikan dalam pembangunan negara ini.

Sehubungan itu, Angkatan Pemuda-Pemudi BERJASA (ANGKASA) mengalu-alukan saranan Ahli Parlimen Gua Musang, Tengku Razaleigh Tengku Hamzah supaya anak muda berani ke depan dan menunjukkan kredibiliti mereka untuk diangkat menjadi wakil rakyat mahupun pemimpin apabila diberikan peluang.

Sebelum ini, wakil rakyat paling lama berkhidmat di Malaysia itu memberi gambaran yang beliau bersedia untuk berehat daripada politik jika tidak diperlukan pada Pilihan Raya Umum ke-15 (PRU15) kelak.

“Kita (bersedia) berehatlah… terpulang kepada parti untuk langkah seterusnya (jika khidmat tidak perlukan).

“Anak muda sebagai pelapis pemimpin perlu ke depan, perjuangkan apa yang perlu dilakukan supaya perubahan dapat dibuat secepat yang boleh. Banyak benda boleh dibuat daripada menanti perubahan sahaja. Negara lain sudah berubah, kenapa kita tidak boleh,” katanya.

Mengulas perkara itu, Ketua Penerangan ANGKASA, Asyraf Badhrul berkata, bagi pihaknya perubahan atau ‘shift’ politik kepada pimpinan muda amat dialu-alukan.

“Selari dengan apa yang berlaku di negara maju pun, kita boleh lihat semakin ramai pemimpin muda yang meneraju politik negara masing-masing.

“Terutama dalam era globalisasi dan digital, peranan anak muda nampak semakin signifikan dalam pembangunan negara,” katanya ketika dihubungi Ismaweb.net hari ini.

Bagaimanapun bagi Asyraf, golongan senior tidak akan dilupakan kerana mereka masih penting terutama untuk nasihat pimpinan muda dalam urusan tadbir negara.

“Bagi ANGKASA dan BERJASA, memang menjadi aspirasi untuk membangunkan anak muda dalam parti untuk jadi pemimpin negara Malaysia di masa hadapan,” katanya.


Semakin besar jurang kaya-miskin, makin banyak tekanan masalah mental

BANGI, 5 Zulhijjah 1443H, Selasa – Kesihatan mental dan kesejahteraan emosi bergantung rapat dengan keadaan persekitaran serta sosioekonomi individu.

Ini kerana, kedudukan ekonomi, kerjaya, kestabilan sumber pendapatan, kesejahteraan tempat tinggal, bilangan tanggungan dan bebanan hutang antara faktor akan menentukan status kesihatan mental seseorang.

Justeru, kenaikan kos sara hidup dijangka memberi kesan kepada sebahagian besar rakyat, khususnya golongan rentan dan anak-anak kelompok miskin serta kurang berkemampuan.

Pakar Psikiatri dan Penolong Professor Kuliyyah Perubatan, Universiti Islam Antarabangsa Malaysia (UIAM), Dr Rozanizam Zakaria berkata, kenaikan kos sara hidup akan mengurangkan sumber individu dan keluarga, yang akhirnya boleh menjadi faktor menganggu keperluan asas.

“Apabila terjejas, ia akan mencetus tekanan, sekali gus menimbulkan konflik dan menumbuhkan emosi negatif seperti putus asa, bersalah serta kekurangan diri, akhirnya memberi impak emosi jangka panjang.

“Ia juga memberi kesan kepada kemampuan individu mendapatkan bantuan. Individu mengalami tekanan sekalipun mungkin tidak mampu pergi mendapatkan rawatan kerana perlu bekerja lebih masa bagi menampung kos,” katanya.

Menulis di Berita Harian (BH), Dr Rozanizam berkata, kajian Pertubuhan Kesihatan Sedunia (WHO) secara global mendapati kadar bunuh diri berkait rapat kadar jurang kesamarataan pendapatan diukur berdasarkan Gini Coefficient.

“Ini bermakna, semakin besar jurang antara kaya dengan miskin semakin banyak berlaku tekanan akhirnya membawa masalah mental seperti bunuh diri.

“Begitu juga kajian menunjukkan trend peningkatan kes kemurungan, penyalahgunaan dadah, keganasan rumah tangga dalam tempoh kegawatan ekonomi sekitar lewat 1990-an,” katanya.

Sehubungan itu, beliau menyarankan masyarakat Malaysia memerhatikan tanda awal masalah mental pada orang sekeliling termasuk perubahan emosi.

Antaranya seperti murung, mudah marah, cemas dan gelisah, suka menyendiri, mencederakan diri, hilang selera makan, gangguan tidur, sukar fokus serta idea mencederakan diri.

“Jika isu kesihatan mental pada fasa ekonomi mencabar tidak diberi perhatian, ia boleh membawa peningkatan kes penyakit mental kronik seperti kemurungan berpanjangan, bipolar dan skizofrenia.

“Jika tidak dibantu, mereka boleh berisiko mendapat komplikasi seperti mencederakan diri dan orang lain,” katanya.


Rampasan kuasa: Myanmar bentuk Majlis Pentadbiran Negeri

YANGON, 21 Jamadilakhir 1442H, Rabu – Pejabat Panglima Perkhidmatan Pertahanan Myanmar mengumumkan pembentukan Majlis Pentadbiran Negeri dengan pelantikan 11 anggota baharu di bawah Seksyen 419 Perlembagaan.

Dipengerusikan oleh Panglima Perkhidmatan Pertahanan, Jeneral Min Aung Hlaing, majlis itu dianggotai 10 yang lain termasuk Naib Jeneral, Soe Win sebagai timbalan pengerusi.

Majlis Pentadbiran Negeri yang baru dibentuk semalam mengumumkan pelantikan Peguam Negara Kesatuan, Ketua Audit Negara, Gabenor Bank Pusat Myanmar, Menteri Sumber Asli dan Pemulihan Alam Sekitar, Ketua Majlis Pentadbiran di enam bahagian, Ketua Majlis Pentadbiran untuk 12 wilayah dan negeri tidak termasuk Yangon serta Ayeyarwady.

Pada hari sama, Majlis Pentadbiran Negeri meluluskan pengunduran Ketua Polis Myanmar, Leftenan Jeneral Aung Win Oo dan memindahkan bekas Timbalan Menteri Dalam Negeri, Mejar Jeneral Soe Tint Naing untuk berkhidmat sebagai Timbalan Menteri Pejabat Kerajaan Kesatuan.

Sementara itu, Leftenan Jeneral Than Hlaing dilantik untuk berkhidmat sebagai Timbalan Menteri Dalam Negeri dan Ketua Pasukan Polis Myanmar.

Majlis itu turut membentuk Jawatankuasa Pemilihan Kesatuan dengan enam anggota mengikut Perlembagaan.

Seksyen 419 Perlembagaan memperuntukkan bahawa Panglima Perkhidmatan Pertahanan yang dialihkan kuasa kedaulatannya berhak menggunakan kuasa perundangan, eksekutif dan kehakiman.

Myanmar mengisytiharkan perintah darurat selama setahun dan kekuasaan negara diserahkan kepada ketua tentera, Aung Hlaing pada Isnin. – Agensi


Kertas siasatan kes pencemaran Sg Gong siap dalam masa terdekat

PUTRAJAYA, 17 Muharram 1442H, Sabtu – Kertas siasatan kes pencemaran Sungai Gong, Rawang, yang menyebabkan gangguan bekalan air sejak Khamis lepas kepada hampir lima juta pengguna di sebahagian kawasan di Selangor, dijangka siap dalam masa terdekat, kata Pengerusi Suruhanjaya Perkhidmatan Air Negara (SPAN) Wan Hassan Mohd Ramli.

Beliau berkata pihaknya kini, sedang melengkapkan kertas siasatan termasuk mendapatkan keterangan daripada pihak terbabit, dan akan diserahkan kepada Pegawai Pendakwa Raya untuk pertimbangan dan tindakan lanjut, dalam tempoh seminggu.

“SPAN bakal mengambil tindakan tegas kepada pencemar sumber air mentah di Sungai Gong, ini termasuk mempertimbang untuk mengguna pakai Seksyen 121 Akta Industri Perkhidmatan Air 2006, yang memperuntukkan hukuman denda sehingga RM500,000 atau maksimum 10 tahun penjara atau hukuman sebatan atau ketiga-tiganya.

“Melalui Akta 655 (Akta Industri Perkhidmatan Air 2006) SPAN mempunyai hak untuk menyiasat dan mendakwa mana-mana pihak atau individu, yang melakukan kesalahan berkaitan pembekalan air terawat dan perkhidmatan pembetungan termasuk isu pencemaran ke atas sumber air mentah,” katanya dalam kenyataan media di sini hari ini.

Wan Hassan berkata, Kumpulan Pengurusan dan Jawatankuasa Perlesenan, Perundangan dan Penguatkuasaan SPAN, yang diterajui oleh Anggota Suruhanjaya akan membantu Kementerian Alam Sekitar dan Air (KASA), mengambil tindakan segera dan seterusnya memastikan hukuman wajar dikenakan ke atas pelaku.

“SPAN memandang serius segala perbuatan yang membawa mudarat kepada kelangsungan bekalan air pengguna dan akan terus mendokong serta membantu KASA dalam memperkasakan alam sekitar terutamanya kesejahteraan sumber air.

“SPAN juga komited, untuk memastikan sebarang perbuatan salah laku terhadap air bersih dan sumbernya akan diambil tindakan tegas, dalam tempoh sesegera mungkin,” katanya.

Terdahulu, media melaporkan proses pendakwaan terhadap pihak yang disyaki terbabit dalam kejadian pencemaran sumber air di Sungai Gong akan dilaksanakan minggu depan.

Empat pengurus kilang yang disyaki terbabit dalam kejadian pencemaran sumber air itu telah direman enam hari sehingga Khamis depan.

Ekoran pencemaran minyak daripada kilang berkenaan pada Khamis lepas, Loji Rawatan Air (LRA) Sg Selangor Fasa 1, 2, 3 dan LRA Rantau Panjang dihenti tugas, menyebabkan 1,292 kawasan di tujuh wilayah sekitar Lembah Klang mengalami gangguan bekalan air tidak berjadual. – Bernama


Vietnam rugi RM5.2 bilion akibat bencana alam

HANOI, 16 Rabiulakhir 1442H, Rabu – Bencana alam yang melanda Vietnam dua bulan lepas bukan sahaja menyebabkan ekonomi negara itu merosot sebanyak 30 trilion dong (RM5.2 bilion), bahkan 192 orang maut dengan 57 yang lain masih hilang.

Wilayah tengah Vietnam mengalami tahun yang sukar dengan industri pelancongannya yang penting dilumpuhkan oleh pandemik coronavirus, sebelum kedatangan sembilan taufan yang memusnahkan tanaman dan merosakkan rumah ratusan ribu penduduk.

Data rasmi menunjukkan, jumlah kerugian pada dua bulan melebihi sepanjang tahun lalu – ketika bencana membunuh 132 orang dan menyebabkan kerosakan sebanyak 6.2 trilion dong (RM1.1 bilion).

“Kami menerima sembilan taufan dan dua tekanan tropika hanya dalam dua bulan, dari pertengahan September hingga pertengahan November.

“Kejadian cuaca tidak normal itu menelan belanja negara sebanyak 30 trilion dong,” kata Menteri Pertanian dan Pembangunan Luar Bandar, Nguyen Xuan Cuong dalam satu kenyataan.

Tambahnya, pihaknya akan memastikan penduduk tidak kehilangan tempat tinggal, menderita kelaparan atau kekurangan air selepas taufan.

Pertumbuhan ekonomi Vietnam dijangka perlahan kepada 2 peratus hingga 3 peratus tahun ini selepas berkembang 7.02 peratus pada tahun 2019 kerana kesan yang lebih luas dari pandemik coronavirus dan bencana alam.

Vietnam terdedah kepada ribut dan banjir yang merosakkan kerana garis pantai yang panjang.

Menurut laporan Bank Dunia pada Oktober lepas, kira-kira 11.8 juta penduduk di wilayah Vietnam terdedah kepada ancaman banjir besar, dengan 35 peratus kawasan penempatan terletak di pesisir pantai yang sesak dan terhakis. – Agensi


Loh Siew Hong dibenar cabar penukaran agama tiga anak beragama Islam

BANGI, 3 Muharram 1444H, Isnin – Mahkamah Tinggi Kuala Lumpur membenarkan permohonan ibu tunggal, Loh Siew Hong bagi mendapatkan kebenaran melakukan semakan kehakiman untuk mendapatkan deklarasi bahawa bekas suaminya tidak layak untuk mengislamkan anak-anak mereka.

Hakim Datuk Wan Ahmad Farid Wan Salleh berkata, aduan Loh mempunyai merit untuk didengarkan di mahkamah.

“Permohonannya untuk mendapat kebenaran tidak remeh, sebaliknya kesnya boleh dipertahankan,” kata hakim ketika menyampaikan keputusan prosiding secara dalam talian.

4 Mac lalu, Loh telah menulis kepada pendaftar mualaf untuk memastikan penukaran agama itu.

Permohonan kebenaran itu kemudian difailkan pada 25 Mac selepas mendapat jawapan, dibuat dalam tempoh yang wajar.

Sebelum ini, Majlis Agama Islam dan Adat istiadat Melayu Perlis, (MAIPs) yang diwakili peguam Mohamed Hanif Khatri Abdulla meminta, mahkamah menolak permohonan Loh kerana pertukaran agama itu dilakukan kira-kira dua tahun lalu iaitu pada 2020.

Bagaimanapun, Wan Ahmad Farid berkata, permohonan untuk kebenaran semakan kehakiman mesti difailkan dalam tempoh 90 hari selepas pihak berkuasa memaklumkan keputusannya kepada pihak yang terkilan.

Peguam Kanan Persekutuan, Ahmad Hanir Hambaly yang mewakili Peguam Negara, Tan Sri Idrus Harun tidak membantah kebenaran yang dimohon oleh ibu tunggal berkenaan.

Dalam permohonan tersebut, Loh berkata, anak-anaknya telah ditukar agama pada 7 Julai 2020 tanpa pengetahuannya.

Peguam Loh, A Srimurugan berhujah mendedahkan anak guamnya hanya mengetahui tarikh sebenar penukaran agama anak-anaknya selepas mendapat semula hak penjagaan pada 21 Februari tahun ini.

Pada hari sama, Hakim Mahkamah Tinggi, Collin Lawrence Sequerah membenarkan permohonan habeas corpus Loh untuk mendapatkan semula hak penjagaan daripada pendakwah Nazirah Nanthakumari Abdullah.

Susulan itu, Srimurugan berkata, pihaknya telah menulis kepada pendaftar mengenai status penukaran agama itu sejurus selepas Sequerah membuat penghakiman.

Loh dalam masa sama turut memohon deklarasi bahawa peruntukan dalam enakmen negeri Perlis yang membenarkan ibu atau bapa menukar agama anak bawah umur secara unilateral bercanggah dengan Perlembagaan.

Beliau juga mahukan deklarasi terhadap anak kembar perempuannya dan anak lelakinya beragama Hindu dan secara sah tidak berupaya untuk memeluk Islam tanpa kebenarannya.


PRN Johor: Jangan libatkan guru sekolah menengah sebagai petugas

JOHOR BAHRU, 12 Rejab 1443H, Isnin – Suruhanjaya Pilihan Raya (SPR) diminta bertegas dan tidak melibatkan guru-guru yang mengajar di sekolah menengah dalam negeri ini sebagai petugas pada Pilihan Raya Negeri (PRN) Johor.

Perkara tersebut disuarakan Ahli Parlimen Pasir Gudang, Hassan Abdul Karim yang melihat keterlibatan golongan guru akan mendedahkan diri dengan penularan pandemik COVID-19.

Malah, tindakan itu juga memberi ancaman kepada pelajar yang bakal menduduki peperiksaan Sijil Pelajaran Malaysia (SPM).

“Saya bimbang jika guru-guru sekolah menengah terlibat dalam proses pilihan raya sebagai ejen atau pegawai sementara SPR yang akan melalui banyak mesyuarat, latihan dan tugasan serta dibimbangi terkena jangkitan COVID-19.

“Jika itu berlaku ia akan menyebabkan guru-guru berkenaan perlu dikuarantin dan ini sudah tentu akan menjejaskan persiapan pelajar yang mengambil peperiksaan SPM,” katanya dalam kenyataan, hari ini.

Justeru, beliau berharap, SPR mengambil perhatian berhubung perkara itu kerana pada masa ini kes baharu COVID-19 di Johor antara yang tertinggi di seluruh negara.

Sabtu lalu, Menteri Kanan (Pendidikan), Datuk Dr Mohd Radzi Md Jidin berkata, pihaknya akan memohon SPR untuk tidak membenarkan sekolah menengah digunakan sebagai tempat mengundi pada PRN Johor.

Keputusan berkenaan diambil bagi membolehkan peperiksaan SPM berjalan dengan lancar tanpa sebarang gangguan.


Persidangan PBB tak iktiraf Taliban

DOHA, 12 Syawal 1444H, Rabu – Persidangan antarabangsa mengenai Afghanistan yang dianjurkan Pertubuhan Bangsa-Bangsa Bersatu (PBB) secara tertutup di Qatar sebulat suara tidak mengiktiraf Taliban.

Setiausaha Agung PBB, Antonio Guterres menjelaskan, bukan masa sesuai untuk berurusan dengan pentadbiran Afghanistan.

“Perbincangan yang dibuat adalah berkaitan langkah sesuai membangunkan pendekatan antarabangsa.

“Bukannya untuk mengiktiraf pemerintahan secara de facto Taliban,” katanya sambil menambah akan menganjurkan perbincangan sama pada masa hadapan.

Perbincangan tersebut dianggotai kira-kira 20 wakil negara dengan menyasarkan peranan pihak antarabangsa berdepan isu Afghanistan termasuk krisis kemanusiaan, hak wanita serta berkaitan menentang keganasan.

Guterres turut mengecam tindakan Taliban yang mencabul hak kemanusiaan wanita termasuk larangan ke sekolah dan pendidikan kepada kaum wanita di universiti.

“Biar saya jelaskan, kita tidak akan pernah berdiam diri dalam menghadapi serangan sistemik yang tidak pernah berlaku sebelum ini terhadap hak wanita dan kanak-kanak perempuan,” katanya.

Sejak Taliban mengambil alih pentadbiran pada Ogos 2021, pentadbiran mengenakan dasar berat sebelah kepada kaum wanita, termasuk menghalang menghadiri kuliah di universiti dan menutup sekolah-sekolah peringkat tinggi kepada pelajar perempuan. – Agensi


DAP makin kurang sokongan pengundi Cina?

GEORGETOWN, 25 Jamadilakhir 1443H, Jumaat – Parti DAP kini semakin kurang diminati orang Cina selepas kegagalannya dalam Pilihan Raya Negeri (PRN) Melaka dan Sarawak, baru-baru ini.

Penganalisis, James Chin dari Universiti Tasmania berkata, keadaan itu membuatkan beberapa parti – termasuk dua yang kurang dikenali – ketika ini mengintai Pulau Pinang kerana penyokong DAP dilihat semakin hilang minat kepada parti itu.

Katanya, rasa tidak puas hati itu bukan sahaja di Pulau Pinang tetapi di seluruh negara seperti yang ditunjukkan dalam kekalahan parti itu di PRN Melaka dan Sarawak.

“Salah satu sebab penyokong Cina parti itu tidak gembira adalah kerana Sijil Peperiksaan Bersatu (UEC) tidak diiktiraf – walaupun Pakatan Harapan, yang dianggotai DAP, dalam kuasa Persekutuan sebelum ini.

“Kekecewaan lain ialah rasa tidak senang mereka terhadap bekas Perdana Menteri, Tun Dr Mahathir Mohamad berhubung dasar yang menjejaskan masyarakat. Desakan DAP untuk menyokong Mahathir juga telah menghakis lagi asas sokongannya.

“Mereka marah kerana DAP tidak dapat mengiktiraf UEC, dan parti itu dilihat tidak mampu menentang Mahathir. DAP dalam masalah,” katanya seperti dilapor portal tempatan.

Senario ini, katanya, menyebabkan Parti Warisan Sabah (Warisan) dan Parti Bangsa Malaysia (PBM) berharap untuk masuk ke Pulau Pinang.

Walaupun terdapat keraguan bahawa Warisan dan PBM akan menimbulkan ancaman kepada kerajaan negeri Pakatan Harapan (PH) yang didominasi DAP itu, tetapi beliau berkata, mereka mungkin berpeluang memenangi beberapa kerusi.

Bagaimanapun, bagi pengundi Cina, James menegaskan bahawa mereka akan sentiasa memilih sama ada MCA, Gerakan atau DAP.

“Sekarang DAP kehilangan sokongan, kita berada di keadaan yang belum pernah terjadi sebelum ini kerana terdapat lebih ramai pengundi (dengan Undi 18).

“Adakah pengundi ini akan mencuba sesuatu yang baru? Kita hanya akan mempunyai pandangan apabila kita sudah hampir ke pilihan raya,” katanya.


Tukar nama Bukit St Paul, Melaka tunggu laporan penuh

MELAKA, 3 Zulhijjah 1441H, Jumaat – Kerajaan Melaka masih menunggu laporan penuh daripada pihak berkenaan berhubung usul cadangan menukarkan nama Bukit St Paul kepada Bukit Melaka.

Ketua Menteri Melaka, Datuk Sulaiman Md Ali berkata, kerajaan negeri perlu meneliti lebih dalam dan mengadakan perbincangan dengan banyak pihak sebelum memutuskan apa jua cadangan mana-mana pihak.

“Buat masa ini saya sedang menunggu laporan daripada Exco berkenaan (Exco Pelancongan Warisan dan Kebudayaan, Datuk Muhammad Jailani Khamis),” katanya ringkas kepada Sinar Harian di sini hari ini.

Sebelum ini, Sulaiman pernah memaklumkan bahawa isu menukar nama Bukit St Paul di Bandar Hilir di sini bukanlah satu keputusan yang mudah memandangkan ia perlu diperhalusi secara mendalam.

Menurutnya, kerajaan negeri tidak pernah menolak sebarang cadangan atau hasrat yang diberikan mana-mana pihak, namun untuk melakukan suatu perubahan drastik, ia memerlukan satu rundingan dan perbincangan di meja mesyuarat.

“Kita juga perlu melihat kesan atau impak penukaran nama itu kepada Melaka yang terkenal sebagai negeri pelancongan,” katanya.


Beri peluang GTA tadbir negara

Oleh Zuhayati Yazid

KUALA LUMPUR, 13 Rabiulawal 1444H, Isnin – Pembubaran Parlimen oleh Perdana Menteri hari ini dilihat tidak rasional di saat rakyat berdepan pelbagai masalah.

Ketua Penerangan Gerakan Tanah Air (GTA) Datuk Nizam Mahshar yakin faktor utama pembubaran Parlimen dipercepatkan kerana kes-kes mahkamah yang berlaku.

“Jadi kita faham ketakutan daripada pelbagai kelompok ahli-ahli politik ini.

“Ini cara mereka untuk kekalkan kuasa, namun bagi kita tidak wajar kerana pelbagai masalah belum selesai termasuk masalah banjir dan sebagainya.

“Kita ingat kerajaan hari ini rasional dan dan memikirkan rakyat, namun malang sekali kerajaan buat keputusan tidak rasional dan membubarkan Parlimen dalam keadaan terburu-buru,“ katanya dalam sidang media sempena Pelancaran Gagasan Bangsa, di sini hari ini.

Atas dasar itu, beliau menggesa rakyat yang sayangkan tanah air supaya mengubah pendirian dan memberi peluang kepada GTA untuk membetulkan keadaaan.

“Kita kini berusaha untuk menggerakkan kumpulan bukan parti dengan meletakkan calon-calon GTA sebagai alternatif politik Melayu,” katanya.

Mengulas mengenai Pilihan Raya Umum ke-15, beliau berkata, GTA akan meletakkan calon-calon yang berwibawa dan yang dipersetujui kepimpinan.

Terdahulu, Perdana Menteri Datuk Seri Ismail Sabri Yaakob mengumumkan pembubaran Parlimen berkuat kuasa hari ini selepas diperkenan Yang di-Pertuan Agong untuk memberi laluan kepada PRU15.

Katanya, mandat akan dipulangkan kepada rakyat. Mandat rakyat adalah penawar ampuh bagi negara menzahirkan kestabilan politik dan mewujudkan kerajaan yang teguh, stabil serta dihormati selepas PRU15.

Proses ini berlandaskan sistem demokrasi berparlimen dan raja berperlembagaan sebagai pasak pemerintah sejak negara mencapai kemerdekaan, kata Ismail Sabri.


‘Jika perlu PKP ketat, dilaksana buat kali terakhir dengan berkesan’

BANGI, 20 Ramadan 1442H, Ahad – Sekiranya Perintah Kawalan Pergerakan (PKP) yang ketat diperlukan untuk menyelamatkan nyawa, biarkan ia dilaksanakan buat kali terakhir tetapi berkesan dengan memastikan orang ramai memainkan peranan menjayakan peraturan yang dikuatkuasakan.

Demikian titah Sultan Johor, Sultan Ibrahim Sultan Iskandar berhubung peningkatan jumlah kes jangkitan COVID-19 yang berada di tahap kritikal ketika ini.

Titah baginda, peningkatan kembali kes jangkitan umpama menimbulkan rasa putus asa dan tidak kepedulian.

“Jumlah kes tidak menunjukkan tanda-tanda penurunan dan beberapa negeri, termasuk Johor kini menjadi negeri berisiko tinggi.

“Rakyat tidak boleh mengabaikan SOP walaupun mereka telah menerima suntikan vaksin terhadap virus tersebut.

“Ingatlah, untuk menjaga diri dan satu sama lain, ini kerana sesetengah rakyat memandang ringan SOP dan bersikap seolah-olah wabak itu sudah berakhir,” titah Sultan Ibrahim dalam kenyataan, hari ini.

Baginda bertitah, sikap berbahaya itu hanya akan akan menambah lagi beban kemudahan penjagaan kesihatan di negara ini.

“Walaupun sistem penjagaan kesihatan negara diurus tadbir dengan baik, namun semuanya mempunyai batas.

“Jika beban yang terpaksa ditanggung menjadi keterlaluan, pasti akan membawa akibat yang tidak dapat dibayangkan,” titah baginda.

Justeru, baginda berharap agensi penguatkuasaan akan bertindak lebih tegas dan adil terhadap mereka yang melanggar SOP ditetapkan.

“Kita tidak boleh membiarkan keadaan menjadi tidak terkawal, seperti yang sedang berlaku di India sekarang.

“Saya juga berharap kerajaan negeri akan mengambil keputusan yang bijaksana dan bertindak demi kepentingan rakyat,” titah baginda.

Pada masa sama, Sultan Ibrahim turut menggesa rakyat Johor supaya segera mendaftar untuk menerima suntikan vaksin COVID-19.

“Percayalah kepada pakar kesihatan yang sahih, bukan khabar angin. Sebagai Sultan Johor, saya amat mengambil berat akan kebajikan dan keselamatan bangsa Johor.

“Saya tidak mahu lagi mendengar kisah sedih keluarga yang kehilangan ahli mereka yang tersayang akibat wabak ini,” titah baginda.


PM tawar kerjasama dengan pembangkang, kembali kestabilan politik

KUALA LUMPUR, 13 Muharram 1443H, Ahad – Datuk Seri Ismail Sabri Yaakob dalam ucapan sulungnya sebagai Perdana Menteri hari ini menawarkan ruang kepada kepimpinan pembangkang untuk menganggotai Majlis Pemulihan Negara (MPN) dan Jawatankuasa Khas Menangani COVID-19.

Menyeru semua pihak agar meleraikan perebutan kuasa dan menamatkan keresahan rakyat, beliau berkata kestabilan politik perlu segera dicapai menerusi kebersamaan, termasuklah dengan mewujudkan kerjasama rentas parti.

“Menyorot kembali tempoh sepenggal selepas Pilihan Raya Umum (PRU) ke-14, dengan hanya berbaki 21 bulan sebelum PRU15, negara telah melalui dua peralihan kerajaan dan dua Perdana Menteri.

“Sebenarnya, peralihan tersebut dalam tempoh sepenggal adalah landskap politik yang merugikan rakyat dan negara,” katanya, hari ini.

Ucapan itu disiarkan secara langsung menerusi platform media Radio Televisyen Malaysia (RTM), Pertubuhan Berita Nasional Malaysia (Bernama), TV3, Astro Awani dan TV AlHijrah.

Ismail Sabri berkata, semua pihak sepatutnya sedia bekerja dalam satu pasukan demi mengharmonikan semula suasana dan perlu mendakap erat prinsip kebersamaan, seiring dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Kebawah Duli Tuanku dalam perjumpaan bersama ketua-ketua parti baru-baru ini telah bertitah kepada semua agar melupakan segala perbezaan demi mencapai kesejahteraan dan kebajikan rakyat,” katanya.

Sementara itu, perdana menteri berkata, kerajaan pimpinannya akan menyediakan pasukan pentadbiran yang akan berkhidmat membantu negara agar segera keluar daripada kemelut kesihatan dan ekonomi, serta berikrar untuk memberikan hasil yang terbaik demi membuktikan kepercayaan rakyat tidak dipersiakan.

Beliau berkata, hasrat itu hanya berupaya dicapai melalui kerjasama daripada seluruh pentadbiran yang didukung oleh penjawat awam selaku tulang belakang pentadbiran negara.

“Marilah kita bersama-sama sebagai ‘Keluarga Malaysia’ mengembalikan kesejahteraan dan keselesaan hidup yang pernah dikecapi suatu ketika dulu. Saya membulat tekad, bekerja bersama rakyat,” katanya.

Ismail Sabri yang juga Ahli Parlimen Bera mengangkat sumpah jawatan sebagai perdana menteri di hadapan Al-Sultan Abdullah di Istana Negara, semalam bagi menggantikan Tan Sri Muhyiddin Yassin yang meletak jawatan pada 16 Ogos lepas setelah kehilangan sokongan majoriti Ahli Parlimen. – Bernama


SPRM nafi jadi ‘senjata politik’ kuatkan kerajaan PN

BANGI, 22 Rejab 1442H, Sabtu – Suruhanjaya Pencegahan Rasuah Malaysia (SPRM) menafikan sekeras-kerasnya tohmahan daripada beberapa pemimpin parti politik kononnya suruhanjaya itu telah dijadikan ‘senjata politik’ dalam melaksanakan tindakannya.

Dalam satu kenyataan hari ini, SPRM menegaskan suruhanjaya itu adalah sebuah agensi penyiasatan yang bebas dan sentiasa memastikan tindakannya berlandaskan undang-undang tanpa membabitkan kecenderungan politik.

“Tohmahan tersebut dianggap sebagai tidak berasas serta tidak bertanggungjawab.

“Hal ini kerana perkara itu boleh menjejaskan imej SPRM, sekali gus menimbulkan persepsi negatif dalam kalangan masyarakat terhadap SPRM,” katanya.

Kenyataan itu muncul dipercayai merujuk kepada tindakan Majlis Presiden Pakatan Harapan (PH) yang mengecam sekeras-kerasnya penggunaan SPRM, Lembaga Hasil Dalam Negeri (LHDN), Polis Diraja Malaysia (PDRM) dan agensi-agensi lain sebagai ‘senjata politik’, terutama bagi tujuan menambah sokongan kerajaan Perikatan Nasional (PN).

“Pertandingan politik di Malaysia wajib berlaku dalam suasana yang sihat, dengan amalan demokrasi yang berteraskan Perlembagaan Persekutuan.

“Pakatan Harapan juga kesal dengan tindakan pihak berkuasa ke atas perniagaan dengan pelbagai tuntutan kewangan yang tidak munasabah serta juga pembekuan akaun bank untuk menambahkan pendapatan kerajaan yang kian berkurangan,” kata Majlis Presiden PH dalam satu kenyataan bersama, semalam.

Kenyataan itu juga berkata, tindakan memeras perniagaan dalam keadaan kemelesetan ekonomi juga harus ditangguh kerana ia akan menyukarkan survival perniagaan dan menjejaskan pekerjaan.

Kenyataan bersama itu dikeluarkan Presiden Parti Keadilan Rakyat (PKR), Datuk Seri Anwar Ibrahim; Presiden Parti Amanah Negara (Amanah), Mohamad Sabu dan Setiausaha Agung DAP, Lim Guan Eng.


New Zealand dinasihat tutup sempadan hingga 2022: Panel kerajaan

WELLINGTON, 2 Muharram 1443H, Rabu – New Zealand perlu menutup sempadannya hingga awal 2022 dan dibuka kembali hanya setelah sebahagian besar orang dewasa telah divaksin, kata panel yang dilantik oleh kerajaan, hari ini.

Dikatakan kali terakhir negara itu melaporkan kes penularan COVID-19 tempatan adalah pada bulan Februari.

Panel berkata, negara itu harus mengikuti strateginya untuk menghilangkan virus tersebut supaya tidak memperburukkan sistem kesihatan, lebih-lebih lagi apabila virus itu bermutasi dengan cepat di luar negara.

“Golongan penasihat menganggap bahawa strategi penghapusan COVID-19 bukan sahaja berdaya maju, tetapi juga pilihan terbaik pada tahap pandemik ini,” kata panel dalam sebuah laporan.

Perdana Menteri New Zealand, Jacinda Ardern mendapat pujian antarabangsa kerana mengekang penularan COVID-19 tempatan melalui sekatan pergerakan ketat dan penutupan sempadan pada bulan Mac 2020.

Negara ini hanya mencatatkan 2,500 kes dan 26 daripadanya kematian.

Kerajaan dilaporkan akan mengumumkan rancangan untuk pembukaan semula minggu ini, berdasarkan nasihat para pakar.

“Cabaran untuk menangani pengimportan virus melalui sempadan kita tidak boleh diremehkan.

“Oleh itu, kami menyokong gagasan bahawa pembukaan kembali sempadan pada tahun 2022 harus dimulakan dengan cara yang dirancang dengan cermat dan bertahap…,” kata panel itu dalam sebuah laporan.

Panel turut mencadangkan program vaksinasi New Zealand harus diselesaikan sebelum sempadan dibuka semula.

Setakat ini hanya 21 peratus rakyat sudah diberi vaksin sepenuhnya.

“Kita perlu melakukan lebih banyak lagi untuk memperkuatkan sempadan kita dan meningkatkan pertahanan kesihatan kita, termasuk melalui pemberian vaksin, sebelum kita dapat membuka sempadan dengan lebih selamat, dan itu akan memerlukan lebih banyak masa untuk mempersiapkan diri dengan betul,” kata Menteri Kesihatan Bersekutu, Ayesha Kata Verrall dalam satu kenyataan.

Beliau mengatakan bahawa nasihat panel itu berevolusi kerana munculnya varian Delta yang sangat menular.

Perniagaan dan sektor awam yang menghadapi kekurangan pekerja meminta pembukaan lebih cepat, tetapi panel mengatakan hal itu akan membuat negara terdedah terhadap jangkitan.

Ardern minggu lalu membuka perjalanan bebas kuarantin sehala untuk pekerja bermusim dari Samoa, Tonga dan Vanuatu untuk mengatasi kekurangan tenaga kerja dalam industri hortikultur.

New Zealand bagaimanapun menangguhkan ‘gelembung’ perjalanan bebas kuarantin dengan Australia pada bulan Julai berikutan penularan varian Delta di sana. – Agensi


Apa di sebalik normalisasi?

NORMALISASI bukan sahaja berkaitan dengan hubungan diplomatik semata mata. Ianya bermula dengan Perjanjian Camp David tahun 1978 antara Mesir dengan Israel selepas peperangan Mesir-Israel tahun 1973 yang berpihak kepada Mesir. Mesir telah dapat mengambil semula Semenanjung Sinai.

Usaha dari Presiden AS ketika itu Jimmy Carter sebagai orang tengah mendamaikan antara Mesir dan Israel.

Hasilnya, Israel berjaya memisahkan Mesir dari dunia Arab. Semasa Perang tahun 1973, Mesir mendapat sokongan dan bantuan dari negara negara Arab.

Kesannya amat besar terhadap geopolitik dan ekonomi Mesir semuanya perlu tunduk kepada AS.

Kebergantungan ekonomi Mesir dengan AS terlalu tinggi. Camp David telah mengikat Mesir dalam semua urusan negara sehingga pengeluaran pertanian negara dikawal oleh AS, termasuk subsidi dan semua bantuan untuk rakyat.

Normalisasi terus berjalan melibatkan beberapa buah negara Arab, malah yang terkini melibatkan empat buah negara Arab secara rasmi.

Negara Arab terakhir akan diikuti oleh Arab Saudi yang belum dilaksanakan secara rasmi tetapi hubungan tidak rasmi telah sedia terjalin.

Apa disebalik normalisasi terakhir ini? Secara ringkas boleh dikatakan ianya adalah cubaan pemimpin beberapa buah negara Arab untuk mengukuhkan kuasa mereka. Arab Spring telah mengajar mereka beberapa orang pimpinan negara Arab tersungkur. Kerajaan baru agak lemah kerana selalu berlaku pertukaran kerajaan, maka beberapa pimpinan negara Arab yang masih berkuasa memerlukan bantuan untuk menyelamatkan kuasa mereka.

Mereka berpendapat bahawa melakukan hubungan baik dengan Israel adalah antara jalan yang terbaik, memandangkan kedudukan Israel berpengaruh besar dalam geopolitik dunia kerana negara Barat penyokong kuat Israel.

Kononnya dengan bermesra dengan Israel akan mengekalkan kuasa mereka. Inilah realiti kepimpinan negara Islam sekarang terutamanya negara-negara Arab. Mereka hilang jati diri. Mereka mengejar kuasa dan pangkat. Rela bermesra dengan musuh utama Yahudi laknatullah demi kuasa dan pangkat.

Krisis ini telah pun merebak di negara-negara Islam yang lain termasuk Malaysia. Kegilaan untuk mengejar kuasa dan pangkat akan memusnahkan agama, bangsa dan negara. Rakyat harus berwaspada dengan pemimpin yang sedemikian. Padah sedang menanti jika rakyat leka dengan sogokan dan tawaran palsu yang mengghairahkan.

Mudah-mudahan kemenangan Peperangan Saif Al Quds akan mengubah segala- galanya. Kekuatan Israel hanya benteng yang diperbuat dari susu sebagaimana kenyataan Mosye Dayan Menteri Pertahanan Israel ketika itu apabila kalah dengan Mesir ketika perang pada tahun 1973 di Sinai.

Sebenarnya benteng Bar Lev sempena nama Jeneral Israel waktu itu yang dibanggakan kekuatannya adalah ibarat susu beku.

Ustaz Sharipudin Abdul Kadir
Ketua Perhubungan ISMA Negeri Kelantan


Omicron: Wujud lagi mutasi baharu didakwa lebih cepat merebak

NEW DELHI, 11 Zulhijjah 1443H, Isnin – Varian COVID-19, Omicron didakwa mewujudkan mutasi baharu yang mudah merebak dan membimbangkan kumpulan saintis apabila dikesan di India serta banyak negara lain termasuk Amerika Syarikat (AS).

Para saintis mengatakan varian – dipanggil BA.2.75 – mungkin boleh merebak dengan cepat dan mengatasi tahap imuniti daripada vaksin serta jangkitan sebelumnya.

Bagaimanapun, tidak jelas sama ada ia boleh menyebabkan jangkitan lebih serius daripada varian Omicron lain, termasuk BA.5 yang kini terkenal di seluruh dunia.

“Masih terlalu awal untuk kami membuat banyak kesimpulan. Tetapi nampaknya khusus di India, kadar transmisi menunjukkan peningkatan.

“Namun, sama ada ia akan mengatasi BA.5, masih belum kita ketahui,” kata Pengarah Virologi Klinikal di Rochester, Minnesota, Matthew Binnicker.

Menurut maklumat kepada Pusat Kawalan dan Pencegahan Penyakit AS, varian baharu itu hakikatnya telah dikesan di banyak bahagian dunia walaupun tahap pengawasan virus yang lebih rendah, maka ia petunjuk awal BA.2.75 lebih cepat merebak.

Mutasi terbaharu itu telah dikesan di beberapa negeri di India, dan dikatakan ia lebih cepat merebak daripada varian lain di sana, kata saintis di New Delhi, Lipi Thukral.

Malah, ia juga dikesan di kira-kira 10 negara lain, termasuklah Australia, Jerman, United Kingdom dan Kanada.

Setakat ini, pakar mengatakan vaksin dan dos penggalak masih pertahanan terbaik daripada jangkitan COVID-19 yang teruk.-  Agensi


Tweet fitnah ISMA tanpa usul periksa

ISMA sebagai sebuah pergerakan Islam yang berdaftar dan bergerak menurut undang-undang negara sudah terbiasa dengan kritikan, teguran dan lemparan-lemparan persepsi dari segelintir masyarakat.

Sebagai seorang ahli ISMA, saya berpandangan bahawa semua di atas adalah perkara biasa dan sudah menjadi sepak terjang dalam perjuangannya.

Saya yakin bahawa ISMA mampu menghadapi rintangan-rintangan kecil ini kerana ISMA bergerak atas prinsip yang kukuh, tidak terikat dengan mana-mana kepentingan apatah lagi menjadi khadam kepada mana-mana parti politik atau agenda-agenda yang sesat.

Bagaimanapun, ada ketikanya ISMA perlu memberi amaran atau pengajaran kepada mana-mana pihak yang cuba memfitnahnya dengan tuduhan-tuduhan liar yang berniat jahat.

ISMA pernah mengambil tindakan undang-undang terhadap Erik Paulsen, seorang peguam yang telah memfitnah ISMA melalui beberapa tweet yang boleh diikuti oleh puluhan ribu manusia di dunia maya.

Nama ISMA telah dibersihkan di dalam kes itu, tetapi ini tidak bermakna ISMA patut berdiam diri terhadap apa-apa percubaan lain untuk memfitnah ISMA.

ISMA sekali lagi menjadi sasaran tuduhan bersifat fitnah, kali ini di dunia Twitter pula.

Beberapa ‘screenshot’ dilampirkan di sini untuk perhatian para pembaca.

Kes 1.

Pada 1 Julai 2020, seorang pemegang akaun Twitter bernama Fahmi Reza @kuasasiswa menulis:

20 jam lalu, ISMA terbitkan satu berita di laman web mereka yg menuduh aku sebagai pereka grafik buku yg didakwa menghina Jata Negara. Mereka gesa PDRM utk tahan aku.

Aku bukan pereka grafik buku itu.

Apa tindakan yg aku boleh buat terhadap ISMA yg siarkan berita tak benar ni?

Bilangan pengikut 66 000 orang.

Kes 2

Pada 1 Julai 2020, seorang pemegang akaun Twitter bernama KEEM @keemmazni menulis:

“Saman sebab ISMA ni tak habis2 malukan agama dan kuat fitnah. Jangan bagi muka.”

Bilangan pengikut 9188 orang.

Kes 3.

Pada 2 Julai 2020, seorang pemegang akaun Twitter bernama Nika Mo@BentaraNikA menulis:

“ISMA Ni buat defamation and fitnah setiap 2 minggu LOL. Saman diorg sampai diorg serik!!!”

Bilangan pengikut 389 orang.

Tweet fitnah dari makhluk-makhluk Allah di atas telah diikuti oleh ratus, ribuan dan puluhan ribu pengikut masing-masing.

Pandangan saya sebagai seorang ahli ISMA ialah ISMA perlu memulakan prosiding undang-undang untuk menyaman makhluk-makhluk Allah di atas ini kerana telah membuat tuduhan bersifat fitnah ke atas pergerakan Islam ini.

Bagaimana pula pendapat para pembaca semua?

Pengerusi Ikatan Peguam-Peguam Muslim Malaysia (iPeguam)
Mohd Luttfi Abd Khalid


Grab naikkan had terendah tambah nilai kepada RM50

KUALA LUMPUR, 20 Muharram 1442H, Selasa – Grab kini menetapkan had minima tambah nilai dompet elektronik (eWallet) GrabPay kepada RM50 daripada RM20 sebelumnya.

Syarikat itu menjelaskan bahawa perubahan ini dilaksanakan supaya pengguna tidak perlu melakukan tambah nilai dengan kerap.

Ini seterusnya memberi pengalaman yang lebih cepat kepada pengguna ketika melakukan pembayaran tanpa tunai setiap hari, dengan nilai transaksi yang lebih tinggi sekarang, kata syarikat itu.

“Sebelumnya pada 24 Julai 2020, kami secara rasmi mengumumkan kemas kini untuk GrabPay Wallet. Kami akan meningkatkan jumlah tambah nilai minimum melalui Perbankan Dalam Talian (FPX) kepada RM50 mulai 31 Julai 2020 dan seterusnya.

“Namun, perkara itu telah ditangguhkan dan hanya akan berkuat kuasa mulai 07 September 2020.

“Sekiranya anda ingin menambah jumlah dalam jumlah yang lebih kecil, anda masih boleh memilih untuk menggunakan kad kredit, debit atau Maybank2u anda, kerana jumlah tambah nilai minimum untuk kaedah tersebut akan kekal pada RM20,” katanya.


Mahkamah tolak permohonan MAIPs mencelah kes cerai Loh

BANGI, 16 Zulkaedah 1443H, Khamis – Mahkamah Tinggi Kuala Lumpur menolak permohonan Majlis Agama Islam dan Adat Istiadat Melayu Perlis (MAIPs) untuk mencelah dalam kes penceraian Loh Siew Hong yang turut membincangkan isu penjagaan tiga anak yang telah memeluk agama Islam.

Hakim YA Evol Mariette Petter membuat keputusan selepas mendapati MAIPs gagal menunjukkan mereka adalah pihak berkepentingan dalam hidup kanak-kanak terbabit dan memerintahkan MAIPs agar membayar kos RM8,000 kepada Loh.

“Mereka bukan yatim piatu. Mereka juga bukan milik komuniti di Perlis.

“Mereka menetap di Selangor dan hanya ke Perlis untuk menukar agama,” katanya.

Dalam penghakimannya, Peters berkata, MAIPs juga masih tidak akan dibenarkan mencelah kerana ia hanya mempunyai bidang kuasa terhadap orang Islam di Perlis, meskipun penukaran agama kanak-kanak terbabit dilakukan dengan sempurna.

Beliau berkata, peranan keluarga dalam melindungi anak-anak boleh dilihat daripada analogi menjemput tetamu datang ke rumah.

“Permohonan untuk mendapatkan kebenaran mencelah dalam prosiding perceraian Loh adalah seperti meminta kepada mahkamah agar MAIPs dijemput sebagai tetamu untuk makan malam bagi memasuki rumah dan akhirnya duduk menikmati hidangan bersama keluarga itu.

“Tuan rumah di sini ialah mahkamah dan ia perlu berhati-hati dengan tetamu yang dijemput kerana terdapat kanak-kanak di dalam rumah yang perlu dilindungi.

“Jika tetamu tidak berada dalam senarai maka adalah lebih baik untuk tidak membenarkan mereka masuk kerana ia hanya akan membuang masa mereka dan tuan rumah,” katanya.

Pada 7 Mac lalu,(MAIPs) memfailkan permohonan untuk mencelah petisyen perceraian di antara Loh Siew Hong dengan bekas suaminya, Nagahswaran Muniandy yang kini memeluk Islam bersama tiga anak mereka.

Permohonan MAIPs tersebut telah difailkan melalui Tetuan Chamber of Zainul Rijal.

Peguamnya, Datuk Zainul Rijal Abu Bakar berkata, permohonan berkenaan dibuat di Mahkamah Tinggi Kuala Lumpur, yang bertujuan supaya MAIPs mempunyai local standi untuk membuat permohonan variasi ke atas terma-terma perintah jagaan tunggal tersebut.

Pautan terdahulu;


Persatuan Jurutera Jordan mula kempen cari dana bangunkan semula Jenin

AMMAN, 17 Zulhijjah 1444H, Khamis – Persatuan Jurutera Jordan merancang untuk memulakan kempen mengumpul dana bagi pembinaan semula bandar Jenin di Tebing Barat dan kem pelariannya.

Perkara ini dimaklumkan oleh Ketua Persatuan Jurutera Jordan dan Ketua Jawatankuasa Tinggi Pembinaan di Palestin, Jurutera Ahmad Samara Zubi.

Beliau berkata, Jawatankuasa Tinggi merancang untuk menganjurkan kempen mengumpul dana dalam masa terdekat untuk membina semula apa yang telah dimusnahkan oleh rejim Zionis Israel di Jenin Isnin, lalu.

“Solidariti terhadap rakyat Palestin akan dilakukan dengan pelbagai aktiviti termasuk membina semula bangunan yang akan diuruskan Jawatankuasa Tinggi Pembinaan di Palestin,” katanya.

Pada masa sama, Ahmad Samara melahirkan rasa bangga dengan pejuang Palestin yang tidak gentar terlibat dalam pertempuran bagi membela tanah air dan masyarakat Islam, sekali gus mempertahan hak daripada pengganas yang zalim. – Agensi


UMNO masih mampu satukan umat Melayu, Islam?

BANGI, 20 Syawal 1444H, Khamis – Bekas Naib Presiden UMNO, Datuk Seri Ismail Sabri Yaakob mempersoalkan sama ada UMNO masih mampu menggalas peranannya menyatukan bangsa Melayu, meskipun setelah 77 tahun parti itu ditubuhkan.

Beliau berkata, UMNO sebelum ini ditubuhkan bagi menyatukan umat Melayu di Semenanjung Tanah Melayu dengan menggabungkan pertubuhan-pertubuhan Melayu yang bergerak secara bersendirian di setiap negeri.

Ketua UMNO Bahagian Bera itu berkata, sebelum penubuhan parti berkenaan, bangsa Melayu lemah kerana berpecah dan tidak bersatu, malah senang dipecah perintah oleh penjajah Inggeris.

“Dengan penyatuan Melayu di bawah UMNO, bangsa Melayu menjadi kuat sehingga mampu membawa kemerdekaan kepada Tanah Melayu, membawa pembentukan Malaysia membangunkan negara, memajukan bangsa Melayu dan kaum Bumiputera tanpa meminggirkan kaum-kaum lain.

“Namun, agenda untuk melemahkan bangsa Melayu dengan konsep pecah perintah tidak pernah pudar.

“Kini setelah 77 tahun UMNO ditubuhkan, apakah UMNO yang menjadi pengasas dan tunggak menyatukan umat Melayu dan Islam masih mampu digalas oleh UMNO?,” katanya dalam hantaran di Facebook sempena Ulang Tahun UMNO ke-77, hari ini.

Ismail berkata, hari ini adalah hari yang cukup bermakna buat segenap generasi UMNO kerana menyambut ulang tahun penubuhannya yang ke-77.

“Selamat menyambut hari ulang tahun UMNO yang ke-77,” katanya.


Perkasakan OIC bela nasib Palestin

Oleh Siti Hafidah Abd Ghaffar

BANGI, 17 Syawal 1443H, Rabu – Gerakan Islam, Ikatan Muslimin Malaysia (ISMA) menyarankan kerajaan Malaysia mengambil langkah proaktif dalam pembangunan semula Palestin terutamanya membabitkan pendidikan dan infrastruktur asas negara itu.

Saranan itu disuarakan susulan pendirian Malaysia berhubung isu berkaitan Palestin dalam Sidang Khas ASEAN-Amerika Syarikat (AS) yang dipengerusikan Presiden AS, Joe Biden.

Pada Sidang Kemuncak Khas ASEAN-AS yang diadakan di Washington DC, Perdana Menteri, Datuk Seri Ismail Sabri Yaakob membangkitkan isu Palestin dan menggesa Washington menggunakan pengaruhnya dalam menyelesaikan isu berkenaan

Beliau berkata, pendirian tegas itu harus diambil bagi menyelesaikan krisis yang telah berlarutan sejak sekian lama.

“Kekejaman Israel perlu dihentikan. Malaysia menekankan Amerika Syarikat perlu jujur selesai isu tersebut.

“Kalau di Ukraine, Amerika boleh mengambil tindakan cepat, kita nak Amerika Syarikat mengambil tindakan cepat bagi isu Palestin,” katanya.

Bagaimanapun, Presiden ISMA, Ustaz Muhammad Fauzi Asmuni berpendapat Malaysia perlu lebih kuat menumpukan usaha ke arah memperkasakan Pertubuhan Kerjasama Islam (OIC).

Katanya, tindakan itu lebih mustahak berbanding meminta AS untuk campur tangan dalam konflik Palestin.

“Penyelesaian kepada isu Palestin terletak di tangan umat Islam sendiri dan bukan AS yang memang sudah dikenali sebagai sekutu Israel dari awal penubuhan negara itu lagi,” katanya ketika dihubungi Ismaweb.net.

Dalam pada itu, beliau turut mengesyorkan kerajaan membantu usaha badan bukan kerajaan (NGO) memperjuangkan isu ini.

“Peranan yang dimainkan banyak oleh NGO sekarang ini akan lebih berkesan jika dimainkan oleh kerajaan,” katanya.


Tawaran libat pembangkang dalam kerajaan jangan sampai gadai maruah Perlembagaan

Oleh Ainul Illia Meor Suzurudin

BANGI, 4 Safar 1443H, Sabtu – Barisan Jemaah Islamiah Se-Malaysia (BERJASA) menyambut baik tujuh tawaran yang dikemukakan Perdana Menteri bagi melaksanakan Transformasi Parlimen dan Pentadbiran Kerajaan untuk mengembalikan kestabilan politik demi menangani wabak COVID-19 serta memulihkan ekonomi negara.

Tawaran Transformasi Parlimen dan Pentadbiran Kerajaan meliputi; Rang Undang-Undang Anti-Lompat Parti yang akan dibentangkan di Parlimen, pelaksanaan Undi 18 dalam tempoh terdekat (satu Rang Undang-Undang Pindaan Perlembagaan akan dibentangkan) dan pindaan Perlembagaan Persekutuan untuk mengehadkan tempoh jawatan Perdana Menteri kepada 10 tahun.

Selain itu, keseimbangan keanggotaan Jawatankuasa Pilihan Khas Parlimen melibatkan Ahli Parlimen kerajaan dan Ahli Parlimen pembangkang, setiap rang undang-undang termasuk Rang Undang-Undang Perbekalan yang dibentangkan di Parlimen akan dirunding dan dipersetujui secara bersama, ahli parti pembangkang akan dilibatkan dalam Majlis Pemulihan Negara (MPN) untuk memberikan pandangan dan cadangan penambahbaikan.

Terakhir, ketua pembangkang akan diberikan saraan dan kemudahan yang setara dengan seorang menteri.

Mengulas tawaran tersebut, Presiden BERJASA, Ustaz Haji Zamani Ibrahim berpandangan bahawa salah satu daripadanya iaitu pembentangan Rang Undang Undang Anti-Lompat Parti dilihat sebagai satu perkara yang positif.

Katanya, sekiranya dilaksanakan, ia diyakini mampu mendisiplinkan wakil rakyat selain dapat mengelakkan rakyat ditipu oleh wakil rakyat mereka sendiri.

“Mana-mana wakil rakyat yang melompat, maka jawatan sebagai wakil rakyat dilucutkan serta-merta dan wakil rakyat tersebut tidak dibenarkan lagi untuk bertanding pada mana-mana pilihan raya umum (PRU) dan pilihan raya kecil (PRK),” katanya ketika dihubungi Ismaweb.net, hari ini.

Manakala tawaran mengenai mengehadkan tempoh jawatan Perdana Menteri, Ustaz Zamani berpandangan, apa yang lebih utama adalah Perdana Menteri tersebut sentiasa menjunjung Perlembagaan.

Tegasnya, Perdana Menteri yang melanggar mana-mana peruntukan Perlembagaan boleh ‘diheret’ ke mahkamah di atas kesalahan tersebut.

“Sebab itu BERJASA melihat, perlunya pengasingan kuasa Peguam Negara dan pendakwa raya. Kuasa pendakwa raya mestilah badan bebas yang tidak boleh diganggu gugat atau campur tangan politik,” katanya.

Sementara itu, mengulas mengenai tawaran melibatkan pembangkang dalam perihal kerajaan, BERJASA menegaskan bahawa rakyat tidak mahu penglibatan ini berobjektifkan kestabilan kerajaan Keluarga Malaysia di bawah pimpinan Perdana Menteri sekarang.

Ini kerana, katanya, sekiranya berlaku di sana tawar menawar dan untung rugi merujuk kepada kestabilan Perdana Menteri sendiri, maka ini adalah satu pengkhianatan.

“Penglibatan pembangkang dengan tawaran mengiktiraf sijil UEC, Perdana Menteri boleh dianggap sebagai menggadaikan maruah Perlembagaan dan negara. BERJASA inginkan ketegasan dari pihak kerajaan terutama Perdana Menteri.

“Didiklah semua MP supaya menjunjung Perlembagaan dan berdisiplin serta berprinsip, pelawaan kepada pembangkang dalam perihal kerajaan hanya demi kepentingan rakyat dan negara tanpa di sana ada perkiraan membalas budi sehingga tergadai maruah negara,” tegasnya.

Dalam pada itu, Ustaz Zamani berkata, BERJASA berpandangan, kerajaan Keluarga Malaysia mesti mengambil peluang kedua ini selepas kerajaan Perikatan Nasional (PN) sebelum ini, dengan memastikan pelantikan jawatan tertinggi negara tiada campur tangan politik.

Selain itu, beliau berkata, perlu juga dinilai semula suruhanjaya yang wujud di negara ini terutama Suruhanjaya Hak Asasi Manusia Malaysia (SUHAKAM).

“BERJASA mencadangkan SUHAKAM mesti dianggotai oleh pakar-pakar akademik dan individu berjiwa roh Islam, sesuai dengan negara kita yang mengangkat Islam agama Persekutuan.

“Pimpinan SUHAKAM yang sekarang tidak memberikan keuntungan kepada negara kita sebagai negara Islam,” katanya.


Delegasi UAE ke Israel berbincang di lapangan terbang sahaja

DUBAI, 29 Safar 1442H, Sabtu – Delegasi rasmi pertama Emiriah Arab Bersatu (UAE) ke negara haram Israel berkemungkinan akan berada di lapangan terbang sahaja, berikutan penularan wabak COVID-19.

Delegasi berkenaan juga dijangka pulang ke tanah air pada hari yang sama dan tidak akan melakukan sebarang bentuk lawatan.

Israel melaksanakan perintah berkurung kali kedua dan dijangka menghentikan arahan itu mulai minggu hadapan.

Menteri Sains Israel, Izhar Shay berkata, kementeriannya mengambil bahagian dalam perbincangan dengan perwakilan UAE yang akan tiba pada Selasa.

Katanya, delegasi UAE membabitkan lapan atau sembilan kumpulan yang bekerja dalam pelbagai bidang sebagai lanjutan kepada perbincangan pada 31 Ogos lalu.

Izhar berkata, Israel akan menghantar delegasi pertamanya ke Bahrain pada Ahad.

Senarai penerbangan Israel menggunakan nombor EI Al 973 – kod dailan telefon antarabangsa Bahrain.

Bahrain belum mengesahkan lawatan delegasi ke Israel, yang menurut sumber diplomatik akan disertai oleh Setiausaha Perbendaharaan Amerika Syarikat (AS), Steve Mnuchin dan utusan Timur Tengah AS, Avi Berkowitz.

Kedua-dua mereka juga dijangka menemani delegasi UAE ke Israel.

Pada 15 September lalu, UAE dan Bahrain menandatangani perjanjian normalisasi dengan Israel di halaman White House. – Agensi


Bajet 2023: Peruntukan diterima KPWKM tertinggi dalam sejarah: Rina

PUTRAJAYA, 12 Rabiulawal 1444H, Ahad –  Peruntukan RM3.4 bilion yang diterima Kementerian Pembangunan Wanita, Keluarga dan Masyarakat (KPWKM) menerusi Bajet 2023 merupakan tertinggi dalam sejarah, kata Menterinya Datuk Seri Rina Mohd Harun.

Rina berkata peruntukan itu menyaksikan peningkatan sebanyak 26.46 peratus berbanding RM2.67 bilion pada 2022.

“Ini adalah bukti komitmen kerajaan untuk menjaga golongan yang paling terkesan dan memerlukan dalam suasana ekonomi yang tidak menentu.

“Ia juga dapat memastikan kesejahteraan dan kemakmuran Keluarga Malaysia khususnya golongan sasar KPWKM,” katanya.

Beliau berkata RM3.1 bilion daripada peruntukan tersebut akan digunakan bagi perbelanjaan mengurus manakala RM195 juta lagi bagi perbelanjaan pembangunan.

Menyifatkan Bajet 2023 yang bertemakan ‘Keluarga Malaysia, Makmur Bersama’ sebagai mesra Orang Kurang Upaya (OKU), beliau berkata, pihaknya amat berbesar hati dengan peruntukan sebanyak RM1.2 bilion bagi menjaga kepentingan serta kebajikan golongan itu, melibatkan elaun pekerja OKU, bantuan OKU tidak bekerja dan insentif penjagaan pesakit kronik.

Menurut Rina belanjawan itu turut mengarus perdana gender melalui penubuhan Gender Focal Team, penguatkuasaan Rang Undang-Undang (RUU) Antigangguan Seksual (AGS) dan pengecualian cukai bagi meningkatkan penyertaan wanita dalam pasaran buruh.

“RUU AGS yang telah diluluskan di Parlimen akan dilaksanakan melalui Tribunal Antigangguan Seksual dan program advokasi dengan peruntukan sebanyak RM10 juta tahun depan. Insentif pengecualian cukai turut diberikan kepada wanita yang kembali bekerja mulai 2023 hingga 2028,” katanya.

Rina berkata terdapat peningkatan peruntukan bantuan bulanan kebajikan iaitu RM2.5 bilion berbanding RM1.8 bilion pada 2022.

“Peningkatan ini bertujuan memastikan lebih ramai golongan memerlukan dapat dibantu dengan peluasan syarat permohonan menggunakan Pendapatan Garis Kemiskinan 2019,” katanya dan menambah RM1 bilion diperuntuk bagi kebajikan warga emas.

Beliau berkata KPWKM akan terus menyokong pendekatan Whole of Government dan Whole of Nation yang diterapkan dalam Bajet 2023 bagi memastikan Keluarga Malaysia Makmur Bersama. – Bernama


NUJM gesa pengamal media belum divaksin tak buat liputan di lapangan

KUALA LUMPUR, 28 Syawal 1442H, Rabu – Kesatuan Kebangsaan Wartawan Semenanjung Malaysia (NUJM) menggesa semua pengamal media yang belum menerima vaksin agar tidak membuat sebarang liputan di lapangan atau di tempat awam.

Presiden NUJ Farah Marshita Abd Patah berkata gesaan itu dibuat sebagai sebahagian daripada usaha kesatuan untuk mengekang penularan COVID-19 dalam kalangan petugas media yang masih belum diberikan suntikan vaksin.

Sehubungan itu, katanya NUJM memohon kerjasama semua pihak sama ada pengurusan media swasta ataupun media kerajaan serta ketua pengarang agar hanya menghantar petugas media yang sudah disuntik vaksin untuk membuat liputan di lapangan.

“Namun, bagi petugas media yang telah divaksinasi dan berada di lapangan, mereka diingatkan agar sentiasa mematuhi prosedur operasi standard dan menjaga keselamatan diri.

“Mulai hari ini (9 Jun), hanya segelintir petugas media yang menerima notifikasi mengenai tarikh janji temu vaksin mereka, manakala sebahagian besar petugas media di seluruh negara masih lagi menunggu,” katanya dalam satu kenyataan di sini hari ini.

Melihat kepada keadaan politik semasa negara, Farah Marshita berkata ramai petugas media didapati mulai “berkhemah” di lapangan untuk membuat liputan berita dan menyampaikan maklumat terkini.

“Tidak mustahil, dalam waktu terdekat ini, semasa membuat liputan, beberapa petugas media mungkin akan terdedah terhadap penularan COVID-19 dan seterusnya menjangkiti rakan sekerja yang lain.

“Sehubungan itu, NUJM sekali lagi menggesa kerajaan agar mempercepat vaksinasi kepada petugas media seperti yang dijanjikan kepada kami, bermula pada minggu pertama Jun. Namun, sehingga kini, belum ada tindakan,” tambahnya.

Hari ini, kumpulan pertama petugas media yang berdaftar di bawah Program Imunisasi COVID-19 Kebangsaan mula menerima dos pertama vaksin dan ia akan dilaksanakan secara berperingkat. – Bernama


Belanjawan 2024: Kerajaan patut tangani keperluan mendesak rakyat

Oleh Athirah Huda Zalhe

BANGI, 10 Rabiulawal 1445H, Selasa – Kerajaan perlu lebih peka terhadap keperluan mendesak rakyat dalam mempertimbangkan intipati kandungan Belanjawan 2024, yang dijangka dibentangkan pada Oktober depan.

Penganalisis ekonomi, Prof Dr Abu Sufian Yaacob percaya, isu kenaikan harga barang keperluan harian dan peluang pekerjaan menjadi ‘beban’ yang sedang dihadapi rakyat ketika ini.

Justeru, beliau menggesa pentadbiran yang diketuai Perdana Menteri, Datuk Seri Anwar Ibrahim mengambil langkah proaktif dalam menangani dua isu utama berkenaan supaya ia menjadi antara agenda utama pada intipati belanjawan negara tahun depan.

“Saya juga menggesa kerajaan menguatkuasakan undang-undang sedia ada bagi membendung kegiatan yang menyusahkan rakyat dan memecah monopoli serta kartel.

“Ini supaya rantaian bekalan makanan dan barang keperluan dapat berjalan lancar, selain harga dapat diturunkan,” katanya kepada Ismaweb.net, hari ini.

Menerusi belanjawan kali ini, Prof Abu Sufian turut mengharapkan kerajaan lebih serius menumpukan kepada isu kawalan harga dan bekalan terhadap barangan asas seperti beras, gula serta keperluan makanan utama lain.

“Ambil tindakan penguatkuasaan terhadap barangan yang disorok jika ada dan menetapkan harga siling atau harga kawalan bagi barang-barang keperluan harian, selain memberi subsidi jika pengeluaran barangan memang terhad dan mahal.

“(Kerajaan) juga perlu menyediakan peluang pekerjaan dan juga memudahcara rakyat yang berniaga terutama kepada golongan belia.

“Contohnya, dengan menggalakkan golongan belia yang terbabit dengan ekonomi gig untuk meningkatkan kemahiran mereka supaya menjadi usahawan atau perunding dan ‘freelancer’,” katanya.

Belanjawan 2024 telah dijadualkan untuk dibentangkan di Parlimen pada 13 Oktober ini.

Ia adalah belanjawan kedua dibentangkan kerajaan Anwar – yang juga Menteri Kewangan – selepas Belanjawan 2023 Malaysia Madani pada 24 Februari lalu.


Arab Saudi, UAE enggan pinjamkan wang kepada Pakistan

RIYADH, 30 Syawal 1443H, Selasa – Arab Saudi dan Emiriah Arab Bersatu (UAE) enggan meminjamkan wang kepada Pakistan selagi belum memperoleh pembiayaan daripada Tabung Kewangan Antarabangsa (IMF) terlebih dahulu.

Tindakan itu sekali gus memperlihatkan cara negara-negara sekutu melayan negara Asia Selatan itu di tengah-tengah krisis ekonomi.

Berikutan penyingkiran bekas Perdana Menteri Pakistan, Imran Khan, pada April dan pelantikan Shehbaz Sharif ke jawatan itu, Perdana Menteri dan pegawai baharu itu melawat Arab Saudi dan UAE untuk memperbaiki dan memulihkan semula hubungan.

Bagaimanapun, ramai yang meramalkan ia adalah rundingan mendapatkan pembiayaan daripada negara Teluk tersebut.

Menurut Menteri Kewangan Pakistan, Miftah Ismail, “Kami pergi ke Arab Saudi, Dubai dan dengan negara lain – mereka bersedia untuk memberi wang, tetapi mereka mahu kami bke IMF dahulu.”

Keengganan negara Teluk muncul ketika Pakistan sedang mengalami krisis ekonomi terburuk dalam beberapa dekad, dengan rupee Pakistan telah merosot hampir 8 peratus sejak sebulan lalu dan rizab pertukaran asing negara itu telah berkurangan dalam tempoh kurang setahun.

Menurut Bloomberg, ia kini merupakan prestasi ekonomi paling teruk di Asia.

Ia mengalami krisis yang sama pada 2018, tetapi ketika itu Riyadh dan Abu Dhabi membekalkannya dengan dana tanpa syarat terlebih dahulu untuk pergi ke IMF.

Islamabad kini memerlukan $36 bilion untuk mengelakkannya daripada kejatuhan ekonomi lebih teruk. – Agensi


Syarikat China bina kompleks di Kabul bernilai AS$216 juta

KABUL, 27 Ramadan 1443H, Jumaat – Syarikat pembinaan dan pembuatan Beijing-Nangarhar menandatangani perjanjian dengan pihak berkuasa Taliban bagi membangunkan sebuah kompleks perindustrian di pinggir Kabul dengan kos bernilai AS$216 juta.

Kompleks dijangka dibina atas tanah seluas 263 hektar di bandar Perozi di wilayah Deh Sabz, Kabul.

Menurut pihak berkuasa, kompleks akan menempatkan 150 buah kilang, sebuah masjid serta kemudahan Pendidikan dan pusat kesihatan.

Projek gergasi berkenaan juga akan menyediakan 13,600 peluang pekerjaan secara langsung dan lebih 30,000 peluang pekerjaan tidak langsung.

Timbalan Perdana Menteri Taliban, Mullah Abdul Ghani Baradar yang juga mengetuai suruhanjaya ekonomi di pentadbiran berkenaan berkata, pihaknya telah membuka peluang perniagaan dan pelaburan di Afghanistan.

“Kami bersedia menyediakan sokongan dan sekiranya pihak pelabur berdepan masalah, kami akan cuba menyelesaikan,” katanya.

Projek gergasi tersebut merupakan projek kedua yang dilancarkan selepas mengambil alihan IEA kira-kira lapan bulan lalu.

Bulan lalu, pihak berkuasa merasmikan pembinaan terusan pengairan sepanjang 285 kilometer di utara Afghanistan. – Agensi


Nama rasmi Turki kini Turkiye

GENEVA, 2 Zulkaedah 1443H, Khamis – Pertubuhan Bangsa-Bangsa Bersatu (PBB) bersetuju menukar nama Republik Turki di organisasi tersebut kepada Turkiye susulan permintaan Ankara.

Jurucakap PBB, Stephane Dujarric berkata, surat permohonan diterima semalam daripada Menteri Luar Turki, Mevlut Cavusoglu yang dihantar kepada Setiausaha Agung PBB, Antonio Guterres.

Cavusoglu berkata, penukaran nama berkenaan berkuat kuasa selepas surat diterima.

Beliau juga mengumumkan penyerahan surat rasmi kepada PBB dan organisasi antarabangsa lain.

“Kami telah memaklumkan penukaran nama ini kepada PBB dan organisasi antarabangsa, negara-negara lain di seluruh dunia kepada penggunaan Turkiye,” katanya.

Turki memulakan langkah menukar nama rasmi yang diiktiraf di peringkat antarabangsa kepada Turkiye pada Disember lalu.

Malah, Presiden Recep Tayyip Erdogan mengeluarkan memorandum meminta masyarakat dunia menggunakan Turkiye dalam setiap bahasa.

Beliau pada masa sama turut menggesa syarikat-syarikat yang menggunakan perkataan ‘dibuat dari Turkiye’ untuk barangan eksport menukar perkataan berkenaan.

Ia turut mengarah agensi-agensi di negara tersebut menggunakan nama baharunya dalam urusan rasmi. – Agensi


Teguran PM: Agungkan bahasa Inggeris pemikiran yang terjajah

Oleh Ainul Illia Meor Suzurudin

BANGI, 25 Rabiulakhir 1443H, Selasa – Teguran Perdana Menteri, Datuk Seri Ismail Sabri Yaakob terhadap agensi kerajaan, syarikat berkaitan kerajaan (GLC) dan swasta yang lebih mengutamakan penggunaan bahasa Inggeris berbanding bahasa Melayu perlu diambil serius.

Naib Ketua Pemuda Ikatan Muslimin Malaysia (ISMA), Soufi Anual berkata, pihaknya sudah sekian lama memperjuangkan isu ini dengan mengerakkan kempen ‘Kembalikan Nama Asal Bukit Melaka, menghapuskan jejak penjajah’ semasa kempen kemerdekaan 2019 dan banyak lagi.

Bagaimanapun, ia terhenti seketika sepanjang Perintah Kawalan Pergerakan (PKP) yang dilaksanakan ekoran pandemik COVID-19.

Tidak berakhir di situ, beliau menegaskan, pihaknya mempunyai perancangan untuk kembali meneruskan perjuangan memartabatkan penggunaan bahasa Melayu di negara ini sekali gus menyambut saranan dan teguran Perdana Menteri.

Soufi berkata, kelaziman banyak pihak yang menggunakan bahasa Inggeris dalam majlis, mesyuarat, persidangan, projek dan produk mereka adalah sesuatu yang perlu diubah.

“Pola pemikiran sekarang memang orang nampak bila guna bahasa Inggeris nampak lebih gah.

“Sebenarnya tidak betul pemikiran begini. Sebab pemikiran begini ialah pemikiran yang terjajah, pemikiran yang masih belum merdeka,” katanya ketika dihubungi Ismaweb.net, hari ini.

Walhal, katanya, dalam bahasa Melayu sendiri terdapat perkataan yang lebih gah dan menarik jika pandai digunakan.

“Sebagai contoh bandar Denai Alam menggunakan perkataan bahasa Melayu, dan kawasan membangun baharu di utara Shah Alam. Cantik sahaja namanya. Bahkan orang berebut-berebut beli rumah di kawasan sana.

“Kuala Lumpur pula, kalau diikutkan secara harfiah, lumpur ini sinonim dengan kotor, busuk, perlu dibersihkan. Tetapi hari ini di Malaysia, bila sebut sahaja duduk di Kuala Lumpur, maka akan datang rasa gah sebab Kuala Lumpur sebuah kota metropolitan,” katanya.

Justeru, pihaknya menyeru kepada agensi kerajaan serta pihak lain yang disebut oleh Perdana Menteri untuk menyambut saranannya terlebih dahulu.

Katanya, antara yang pertama boleh dilakukan adalah menukarkan nama-nama tempat yang menggunakan nama penjajah kepada nama asalnya dalam bahasa Melayu.

“Kemudian minta kerajaan melalui pihak berkuasa tempatan (PBT), kuatkuasakan nama-nama taman perumahan atau bandar baharu juga wajib guna bahasa Melayu sebagai nama rasmi.

“Contohnya Port Dickson di Negeri Sembilan, Slim River di Perak, Georgetown dan Butterworth di Pulau Pinang, Cameron Highlands dan Genting Highlands di Pahang.

“Kalau kerajaan dan PM benar-benar serius nak perkasakan bahasa Melayu, inilah masanya. Tukar nama-nama tempat ini dahulu,” katanya.

Pada masa sama, Soufi turut mengambil kesempatan mengucapkan tahniah kepada Menteri Alam Sekitar dan Air, Datuk Seri Tuan Ibrahim Tuan Man yang berucap sepenuhnya dalam bahasa Melayu pada persidangan antarabangsa di Scotland.

“Kami sangat menyanjung tinggi Tuan Ibrahim Tuan Man yang berbahasa Melayu di pentas antarabngsa tempoh hari. Satu tindakan yang wajar dipuji. Beliau bukanlah tak reti ‘speaking’ bahasa Inggeris, tapi beliau memilih untuk memartabatkan bahasa Melayu. Mantap!,” katanya.


UMNO mungkir janji punca PAS tolak MN

LARUT, 29 Rabiulakhir 1443H, Sabtu – PAS membuat keputusan menolak Muafakat Nasional (MN) selepas UMNO lari daripada perjanjian yang ditetapkan dan tidak mengikut piagam ketika menjalinkan kerjasama.

Presiden PAS, Tan Sri Abdul Hadi Awang menegaskan, berdasarkan piagam dipersetujui mereka bersedia menerima parti-parti lain termasuk Parti Pribumi Bersatu Malaysia (Bersatu) dan pertubuhan bukan kerajaan (NGO).

Tetapi kini apabila sampai peringkat pelaksanaan, katanya lagi, kepimpinan UMNO hanya mahukan PAS sahaja dalam MN.

“Bermakna ini sudah lari daripada perjanjian, ini tak betul, sedangkan kita berpegang pada perjanjian.

“UMNO mahu PAS dan parti mereka sahaja dalam MN, UMNO tak boleh mengarahkan PAS kerana PAS parti tersendiri.

“Nak suruh PAS dengan UMNO sahaja (dalam MN) tak boleh, sebab kita dah berjanji dengan parti-parti lain, kita sudah tetapkan tarikh nak berjumpa dengan Bersatu dan parti-parti lain, bahkan nak terima Bersatu bersama-sama dalam MN,” katanya seperti dipetik media tempatan, hari ini.

Abdul Hadi menegaskan PAS terbuka tetapi UMNO hanya mahukan parti itu sahaja dan menolak parti-parti lain.

Sementara itu, ketika berucap di majlis tersebut, Abdul Hadi menegaskan, PAS akan melawan sesiapa sahaja walaupun pihak berkenaan mempunyai kekuatan.

“Siapa pihak yang degil itu? Kita akan lihat nanti, tapi satu contoh sudah berlaku di Melaka (PRN) apabila UMNO degil kita lawanlah.

“Dalam PRU15 nanti tak tahu lagi. Boleh jadi UMNO kena fikir balik kerana dalam PRN Melaka undi kepada UMNO tak naik, undi ditakuk lama, bagaimana kalau semua keluar habis mengundi? Jadi dia (UMNO) kena fikir baliklah,” katanya lagi.


Pelik! Kenapa perlu terhegeh-hegeh sambut Bon Odori?

BANGI, 9 Zulkaedah 1443H, Khamis – Pendakwah bebas, Prof Dr Mohd Ridhuan Tee Abdullah mengakui pelik melihat sikap segelintir umat Islam yang terhegeh-hegeh mahu menyertai program Festival Bon Odori yang dijadualkan berlangsung pada 16 Julai depan.

Katanya, lebih menyedihkan apabila ada yang sanggup mempertahankan perayaan itu dengan bersungguh-sungguh, sedangkan perayaan agama sendiri dibuat endah tak endah.

“Saya hairan selama ini bila bukan Islam mengadakan sambutan Qingming, cuci kubur pada April lalu, tidak ada pula orang Islam yang sambut, kenapa tidak bising.

“Kenapa tidak timbul perayaan memisahkan kita? Kenapa orang Jepun begitu sedikit yang ada di sini kita terlalu obses? Sejak bila perayaan menyatukan kita?” soalnya dalam satu kenyataan.

Pada masa sama, beliau mempersoalkan sama ada hubungan diplomatik akan tergugat jika Festival Bon Odori tidak disambut.

“Singkat sangat pemikiran kita. Nak kata bodoh nanti marah.

“Jika benarlah mereka mahu sambut mengingati nenek moyang, patutkah kita bersuka ria dengan menari-nari. Sepatutnya bersedihlah sedikit. Hak Melayu ini suka sangat terikut-ikut menari-nari pasal apa?” soalnya.

Festival Bon Odori – yang sudah disambut di Jepun sejak 500 tahun lalu – menampilkan persembahan tarian dengan dikaitkan bagi menghormati semangat nenek moyang dalam perayaan Buddha Jepun.

Amalan Buddha-Confucian ini berkembang menjadi musim cuti di mana keluarga berkumpul di tempat kelahiran nenek moyang, melawat dan membersihkan kubur mereka.

Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad menasihati umat Islam tidak menyertai sebarang aktiviti keagamaan yang tidak mempunyai kaitan dengan Islam terutama ‘Bon Odori’ yang berlangsung di Shah Alam pada 16 Julai ini.

Beliau berkata, perayaan yang diadakan di Kompleks Sukan Negara Shah Alam itu disahkan mempunyai unsur-unsur keagamaan dan bertentangan dengan Islam.

Susulan itu, Sultan Selangor, Sultan Sharafuddin Idris Shah mencadangkan Idris yang juga Naib Presiden PAS hadir ke festival berkenaan supaya menteri berkenaan dapat memahami perbezaan di antara agama dan budaya.


Gagal projek tanam semula hutan, Pahang batal kelulusan 33 syarikat

BANGI, 17 Ramadan 1443H, Selasa – Kerajaan Pahang membatalkan kelulusan untuk 23,872 hektar ladang hutan di negeri itu pada Julai lalu, selepas kontraktor gagal mencapai kemajuan dalam skim penanaman semula.

Kerajaan negeri berkata, skim tanam semula di Pahang membabitkan 100,000 hektar tanah hutan dan pihaknya sentiasa memantau projek ladang hutan berkenaan.

Katanya, kira-kira 28 peratus daripada 100,000 hektar hutan telah ditanam semula.

“Pada tahun 2021, kerajaan negeri telah membatalkan kelulusan sedia ada penubuhan ladang hutan yang tidak aktif di beberapa kawasan.

“Sebanyak 33 syarikat yang tidak aktif dengan keluasan 23,872.03 hektar telah dibatalkan kelulusan,” kata kerajaan negeri dalam kenyataan.

Menurut kerajaan negeri, sebanyak 16 syarikat memohon untuk pertimbangan semula keluasan dengan 12,005.18 hektar, manakala baki kawasan yang dibatalkan adalah seluas 11,866.85 hektar.

“Pembatalan ini disebabkan kegagalan syarikat di dalam memajukan kawasan berkenaan dan kawasan ini akan dijalankan aktiviti penanaman semula dengan syarikat swasta yang berminat di dalam program Penghutanan Semula kawasan terosot di negeri ini,” katanya.

Terdahulu, Pahang dikritik selepas laman berita alam sekitar, Macaranga bulan lalu melaporkan hanya lima peratus daripada 77,331 hutan simpan yang dibersihkan di Pahang untuk ladang hutan dari 2012 hingga 2020 telah ditanam semula.

Pada 8 April lalu, Menteri Besar Pahang, Datuk Seri Wan Rosdy Wan Ismail mendedahkan sejumlah 23,000 hektar ladang hutan telah dikeluarkan daripada skim ladang itu.

Bagaimanapun, beliau tidak memberikan penjelasan mengenai pembatalan skim itu.


Lebih baik baiki prasarana sekolah daif dari buka sekolah pelajar miskin

BANGI, 29 Muharram 1445H, Rabu – Kementerian Pendidikan (KPM) perlu memperhalusi sebaiknya usaha merealisasikan projek rintis sekolah khas bagi pelajar keluarga paling miskin dengan mengambil kira semua aspek termasuk kesan dan akibat.

Biro Kajian dan Penerangan Ikatan Guru-Guru Muslim Malaysia (iGuru) Sabah berkata, cadangan untuk membuka sekolah dan sistem baharu ini bukan kali pertama dikemukakan.

Menurutnya, sebelum ini Pengerusi Majlis Amanah Rakyat (Mara), Datuk Asyraf Wajdi Dusuki juga ada meneliti cadangan untuk dibuka Maktab Rendah Sains Mara (MRSM) khusus bagi pelajar dari keluarga berada.

Pun begitu ada beberapa perkara yang boleh dinilai sebelum wujudnya cadangan penubuhan sekolah dan sistem baharu.

“Dengan sekolah dan sistem pelbagai aliran hari ini, apakah ia berjaya melahirkan individu yang seiring dengan falsafah pendidikan negara?

“Bagaimana pula dari aspek perpaduan dan kerjasama dari kalangan pelajar yang lahir dari pelbagai aliran pendidikan dan akan mengisi ruang di dalam masyarakat?

“Apakah bentuk panduan dan bimbingan daripada KPM yang akan diberikan kepada guru dan sekolah dalam menangani pelajar yang datang dari latar belakang yang berbeza?” soalnya.

Berbanding idea untuk membuka sekolah dan sistem baharu, iGuru Sabah bagaimanapun berpendapat adalah lebih baik menggunakan peruntukan bagi menambah baik prasarana sekolah daif dan kebajikan guru.

Katanya, KPM boleh menambah baik sistem sedia ada untuk memastikan tidak berlaku keciciran dan pengabaian bagi pelajar miskin.

Bahkan terdapat banyak penajaan yayasan, pusat zakat, bank dan individu berada yang sentiasa mencari ruang penajaan dan membantu golongan susah.

“Kesedaran pendidikan dan bantuan sara hidup bagi keluarga miskin juga boleh disalurkan untuk meningkatkan kualiti kehidupan mereka.

“Inisiatif dari pihak Pejabat Pendidikan Daerah (PPD) dan sekolah juga penting untuk sentiasa memantau dan memberi sokongan supaya tidak berlaku keciciran dalam kalangan pelajar miskin dan susah,” katanya.

Khamis lalu, KPM memaklumkan sedang memperhalusi mekanisme terbaik dalam usaha merealisasikan projek itu yang dijangka dibina awal tahun depan.

Menterinya, Fadhlina Sidek berkata, mekanisme itu seterusnya mungkin dijadikan model khas dalam pembinaan sekolah untuk golongan pelajar miskin, sekali gus dapat mengatasi isu keciciran.


DAP tak pernah berubah, Tun M mungkin sudah fasa nyanyuk

Oleh Siti Hafidah Abd Ghaffar

BANGI, 15 Zulkaedah 1441H, Selasa – Parti tamak haloba DAP tidak pernah berubah kerana agendanya tetap sama untuk melemahkan orang Melayu dan meletakkan kepentingan bangsanya lebih utama di negara ini.

Walapun Tun Dr Mahathir mempertahankan parti rasis berkenaan, kononnya sudah berubah, Pengerusi BERJASA Negeri Sembilan, Ustaz Zamani Ibrahim yakin itu hanya kenyataan untuk mengambil hati.

Hakikat sebenarnya, bukan DAP yang berubah sebaliknya Dr Mahathir sendiri yang jauh berubah dan tersasar dari agenda asal.

“Bahkan kerana strategi bekas Perdana Menteri itu kerusi DAP semakin bertambah. Penyusunan semula kawasan Parlimen akhirnya memberi keuntungan kepada DAP.

“Dr Mahathir semakin tidak dipedulikan lagi, maka cara untuk mendapatkan kawan politik, maka beliau terpaksa ‘membersihkan’ DAP,” katanya ketika dihubungi Ismaweb.net hari ini.

Terdahulu, Dr Mahathir mendakwa, DAP sudah banyak berubah berbanding era semasa beliau menjadi Perdana Menteri keempat dan Presiden UMNO.

Dakwanya, berbanding DAP yang ‘sangat Cina’ dulu, DAP kini mampu memenangi kerusi walaupun meletakkan orang Melayu sebagai calon.

Membidas lagi, Ustaz Zamani berkata, seluruh pimpinan parti parti politik, para akademik dan rakyat melihat bahawa Dr Mahathir telah berubah jauh dan tidak lagi berfikir dan bertindak seperti seorang negarawan.

Bahkan katanya, sangat sesuai dikatakan bahawa Dr Mahathir sudah masuk fasa nyanyuk.

“Nasihat saya kepada Dr Mahathir ialah sudah-sudahlah berpolitik. Zaman Dr Mahathir sudah berakhir dan segala percaturan beliau tidak memberi apa-apa erti lagi dalam landskap politik tanah air.

“Malaysia sebenarnya tidak perlu lagi kepada Dr Mahathir dan ada baiknya beliau mencari persediaan diri untuk diri sendiri,” katanya.

Ketika PH memerintah, DAP antara parti yang kuat mendesak Dr Mahathir menunaikan janji peralihan kuasa Perdana Menteri kepada Datuk Seri Anwar Ibrahim.

Bagaimanapun, setelah PH tumbang – akibat tindakan sendiri – DAP kemudiannya bertukar pendirian dan kononnya kekal menyokong Dr Mahathir menjadi Perdana Menteri.

DAP pernah membentuk kerjasama politik dengan PAS dan PKR menerusi Pakatan Rakyat. Selepas PR dibubar, PKR dan DAP bekerjasama dengan dua parti serpihan daripada UMNO dan PAS iaitu Bersatu serta PAN di dalam PH.


Musuh atur strategi naikkan semula kerajaan boneka?

BANGI, 10 Syaaban 1442H, Rabu – Penyatuan semua parti Melayu-Islam di bawah satu payung dipercayai mampu menepis segala anasir luar dan dalam yang boleh mengancam negara.

Jika Perdana Menteri, Tan Sri Muhyiddin Yassin mengambil pendekatan itu, tidak mustahil Melayu sekali lagi terselamat setelah dahulunya diserang dengan agenda Malayan Union.

Dalam hal ini, Ketua Komunikasi dan Multimedia Pertubuhan-Pertubuhan Pembela Islam (PEMBELA), Haji Rashidi Haris berpendapat, tidak ada jalan lain, hanya dengan menyatukan semua parti Melayu-Islam ini bawah satu payung.

“Jika tidak, musuh orang Melayu akan mengerumuni dan meratah sepuas hati peluang ini,” katanya dalam kenyataan.

Tanpa menamakan mana-mana pihak, Haji Rashidi berkata, mereka sekarang sedang mengatur strategi merancang bagi menjatuhkan kerajaan sedia ada dengan menaikkan semula kerajaan boneka, sebagaimana sebelum ini mereka berjaya dengan propaganda yang diperbesar-besarkan.

“Jika mereka berjaya mendapatkannya kali kedua, tidak mustahil kerosakkan dan kehancuran yang akan mereka lakukan jauh lebih teruk daripada yang pernah mereka kuasai,” katanya.


Korban letupan masjid Pakistan kini 89

PESHAWAR, 9 Rejab 1444H, Selasa –  Angka korban insiden letupan di sebuah masjid di ibu pejabat polis di barat laut Pakistan meningkat kepada 89 orang setakat petang Selasa.

Serangan berlaku ketika solat Asar pada Isnin di wilayah Peshawar, berhampiran kawasan di sepanjang sempadan Afghanistan – di mana militan semakin meningkat.

Jurucakap hospital utama Peshawar, Muhammad Asim Khan berkata, jumlah korban sudah meningkat kepada 89 dan lebih 150 yang lain cedera.

Ketua Polis Peshawar memberitahu, lebih 90 peratus daripada mangsa adalah anggota polis – antara 300 dan 400 daripadanya telah berkumpul di perkarangan masjid untuk solat.

“Pagi tadi kami mengalihkan bahagian terakhir bumbung yang runtuh supaya dapat mengeluarkan lebih banyak mayat, namun kami tidak berharap ada mana-mana mangsa yang terselamat,” katanya.

Saksi yang juga pegawai polis, Shahid Ali berkata, letupan berlaku beberapa saat selepas imam memulakan solat.

“Saya melihat asap hitam naik ke langit. Saya berlari keluar untuk menyelamatkan diri,” katanya.

Sekurang-kurangnya 20 anggota polis yang terkorban disembahyang dan dikebumikan secara kehormat hari ini.-  Agensi

Berita berkaitan;


Kita perlukan kepimpinan baharu Malaysia!

KEPIMPINAN  baharu Malaysia bukan bermaksud meruntuhkan segala kemajuan material dan pembangunan fizikal yang telah digagas dan dilaksanakan oleh para pemimpin negara terdahulu

Kita bukan mahu menghancurkan Menara Berkembar PETRONAS (KLCC), Menara KL, Menara TRX, Menara Merdeka PNB 118 dan pelbagai lagi infrastuktur fizikal termasuk puluhan lebuhraya, rangkaian pengangkutan awam bertaraf dunia dan pelbagai jenis kemudahan,  yang telah meletakkan nama Malaysia sebagai negara membangun yang dikenali dunia

Tapi, persoalannya adakah itu semua definisi kemajuan bagi kita?

Ya, di sinilah kesilapan para pemimpin terdahulu yang memerlukan perubahan total.

Kepimpinan baharu Malaysia bermaksud membina asas falsafah ketamadunan yang betul, berasaskan tauhid dan ketinggian kualiti insaniah, bukan semata-mata kemajuan fizikal yang berasaskan kerangka ekonomi kapitalis yang tidak bertuhan

Kepimpinan baharu Malaysia mentransformasi akar masalah, bukan sekadar mencantikkan ranting, daun serta buah yang boleh dianalogikan sebagai tadbir urus yang baik (good governance)

Isunya, ‘good governance’ pun gagal kita capai dengan pelbagai kemajuan fizikal yang telah berjaya dibina

Masalah terbesar kita ialah kualiti insan itu sendiri. Sistem pembangunan insan, pendidikan dan segala jenis persekitaran yang terlibat membina pemimpin masa depan yang ‘bertuhan’ dan berintegriti tinggi telah hilang

Lantas kita melihat semakin tinggi menara tersohor dunia dibina di negara kita, semakin hancur akhlak anak muda, semakin teruk ekonomi sara hidup mereka, semakin ‘gila’ ahli politik negara merebut kuasa dan semakin tinggi kadar rasuah, jenayah, perceraian dan pencerobohan kedaulatan negara

Kerana inilah kita perlukan kepimpinan baharu Malaysia!

Ir Muhammad Lukman Al Hakim Muhammad


Polis bongkar komplot 19 syarikat pengedar terlibat kartel daging import

JOHOR BAHRU, 29 Syaaban 1442H, Ahad – Sebanyak 19 buah syarikat pengedar sejuk beku dikenal pasti ‘berkomplot’ dan terlibat dalam kegiatan kartel daging import, dalam satu operasi yang dilaksanakan di enam negeri secara serentak dua hari lepas (9 April).

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata, syarikat yang terlibat membabitkan tujuh di Johor, Wilayah Persekutuan Kuala Lumpur (empat), Selangor (empat), Perak (satu), Pulau Pinang (dua) dan Kedah (satu).

Beliau berkata, 19 syarikat itu didapati ‘berkomplot’ dengan sebuah syarikat, yang merupakan pengimport daging sejuk beku yang sah dari Brazil.

“Mengikut permit pengimport, syarikat ini hanya layak untuk mengimport sebanyak 27 tan daging bagi satu permit yang dikeluarkan. Hasil siasatan mendapati syarikat berkenaan hanya menggunakan empat daripada lima permit pengimport yang dikeluarkan, bagi tahun 2020.

“Walau bagaimanapun, syarikat itu (syarikat pengimport) didapati telah mengedarkan lebih daripada 1,000 tan kepada 202 pelanggan, yang dibuktikan melalui invois yang dirampas. Siasatan juga mendapati keuntungan tahunan 19 syarikat ini adalah antara RM1 juta hingga RM52 juta,” kata beliau kepada pemberita di Ibu Pejabat Polis Kontinjen Johor di sini hari ini.

Dalam Op Kartel Daging yang dijalankan, Jabatan Siasatan Jenayah turut menahan 36 individu terdiri daripada 26 lelaki dan 10 perempuan, berusia antara 28 hingga 67 tahun. Daripada jumlah itu, 34 daripadanya adalah pengarah syarikat dan dua lagi adalah pengurus syarikat.

Selain mengimport dari syarikat di negara Brazil, syarikat pengimport itu juga menerima bekalan daripada syarikat tempatan, dan bekalan yang diterima akan dibungkus semula sebelum diedarkan kepada pelanggan.

Katanya, syarikat terbabit juga didapati telah menempah kotak berlogo halal, untuk membungkus semula daging yang diimport dari negara Brazil, dan yang diterima dari syarikat tempatan bagi memenuhi permintaan pelanggan.

“Kita dapati syarikat ini banyak menerima tempahan, kerana menawarkan harga yang lebih murah berbanding syarikat pembekal daging halal lain, serta kemudahan pembayaran kredit selama tiga bulan berbanding syarikat lain, yang hanya menerima pembayaran secara ‘Cash on Delivery’ menjadi faktor utama kepada tempahan tinggi diterima syarikat berkenaan.

Katanya, siasatan pihak polis mendapati kegiatan itu telah menyebabkan timbulnya isu keraguan status halal terhadap bekalan daging yang ada di pasaran.

Huzir berkata kegiatan itu bukan sahaja memberi kesan kepada umat Islam, tetapi juga kepada seluruh rakyat Malaysia, di mana daging yang dibungkus semula itu juga tidak dapat disahkan tahap kebersihan dan tidak diperakui oleh pihak veterinar.

Beliau berkata, polis akan meneruskan siasatan berkaitan isu kartel daging itu dan dijangka akan lebih ramai yang akan ditahan selepas ini.

Dalam masa sama beliau berkata, polis masih meneruskan usaha memburu dua lelaki yang dipercayai dalang utama kes berkenaan iaitu, Tan Siew Huak berasal dari Ulu Tiram, dekat sini dan Wong Ah Kheong dari Kuantan, Pahang.

Pada 1 Dis tahun lepas, satu serbuan yang dilakukan beberapa pihak berkuasa ke atas gudang sejuk beku di Senai, dekat sini, telah membongkar taktik jahat kartel yang menyeludup daging dari luar sebelum membungkus semula daging tersebut dengan logo halal dan menjualnya ke pasaran seluruh Malaysia. – Bernama


14 tentera maut akibat tanah runtuh di Vietnam

HANOI, 2 Rabiulawal 1442H, Isnin – Sekurang-kurangnya 14 anggota tentera dan lapan orang hilang dalam kejadian tanah runtuh di Vietnam.

Tanah runtuh dilaporkan berlaku di berek unit Wilayah Ketenteraan ke-4 Vietnam di tengah Quang Tri, kata pemerintah dalam satu kenyataan di laman webnya.

Kejadian berlaku beberapa hari selepas tanah runtuh sebelum ini yang membunuh 13 orang, kebanyakannya tentera, di wilayah berdekatan Thua Thien Hue.

“Kami tidak pernah kehilangan begitu banyak anggota tentera – termasuk dua jeneral dan pegawai tinggi, alam bencana alam,” kata Menteri Pertahanan l, Phan Van Giang.

Hujan lebat sejak awal Oktober menyebabkan banjir terburuk selama bertahun-tahun, dengan lebih 80 orang terbunuh di Vietnam. Hujan lebat dijangka berlanjutan untuk beberapa hari lagi.

Media semalam melaporkan sungai di wilayah Quang Tri naik ke tahap tertinggi – lebih dari 20 tahun, menenggelamkan lebih daripada 40,000 rumah di wilayah itu dan membunuh puluhan yang lain.

Di wilayah Thua Thien Hue, penyelamat mencari sekurang-kurangnya 15 pekerja binaan yang hilang setelah tanah runtuh pada awal minggu di kawasan pergunungan.

Hujan berjumlah 600 milimeter (24 inci) dijangka berterusan di bahagian tengah Vietnam hingga hari Rabu, kata agensi cuaca negara itu semalam.- Agensi